**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Αυγούστου 2025, ημέρα Παρασκευή και ώρα 10.10΄, στην Αίθουσα «**Προέδρου Αθανασίου Κωνστ. Τσαλδάρη» (223)** τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Αθανασίου Καββαδά, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας, η Γενική Γραμματέας Φορολογικής Πολιτικής, κυρία Χρύσα Μήλιου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Καιρίδης Δημήτριος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Ακρίτα Έλενα, Μπάρκας Κωνσταντίνος, Παππάς Νικόλαος, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σε όλες και σε όλους. Επιστρέφουμε σήμερα στις εργασίες της Διαρκούς Επιτροπής Οικονομικών Υποθέσεων μετά το πέρας του καλοκαιριού και εύχομαι να έχουμε μια εποικοδομητική και παραγωγική περίοδο.

Κύριε Υπουργέ, κυρία Γενικέ, αγαπητοί συνάδελφοι, επιτρέψτε μου πριν εισέλθουμε στη σημερινή συνεδρίαση να κάνω μια αναφορά στον φίλο και συνάδελφο Απόστολο Βεσυρόπουλο, που τόσο πρόωρα και αναπάντεχα «έφυγε» από τη ζωή.

Ο Απόστολος Βεσυρόπουλος ήταν για μένα όπως και για πολλούς συναδέλφους ένας καλός φίλος, ένας εξαιρετικός συνάδελφος που είχε καλές σχέσεις με όλους. Ένας άνθρωπος με χαμόγελο, με έμφυτη ευγένεια και καλοσύνη. Δεν είναι τυχαίο ότι πολλοί συνάδελφοι και από άλλες παρατάξεις, αναφέρθηκαν σε αυτή την ανθρώπινη διάσταση που τον χαρακτήριζε.

Για μένα αλλά και για την παράταξή μας είναι μια μεγάλη απώλεια. Ο Απόστολος Βεσυρόπουλος διετέλεσε Πρόεδρος της Επιτροπής και θέλω να θυμίσω ότι εκλέχθηκε στη θέση του Προέδρου σε αυτήν εδώ την αίθουσα ακριβώς πριν από δύο χρόνια σαν σήμερα, στις 29 Αυγούστου του 2023.

Υφυπουργός Οικονομικών, άνθρωπος με στέρεα γνώση και τεκμηρίωση πάνω στο αντικείμενό του, άνθρωπος της σύνθεσης και της συνεργασίας, άφησε ένα θετικό αποτύπωμα στο πέρασμά του από το δημόσιο βίο.

Εκ μέρους όλης της Επιτροπής. Θέλω να εκφράσω τα ειλικρινή μου συλλυπητήρια στην οικογένειά του. Θα τον θυμόμαστε με αγάπη. Ο Απόστολος θα μας λείψει.

Κυρίες και κύριοι συνάδελφοι, σας καλώ να τηρήσουμε ενός λεπτού σιγή στη μνήμη του Απόστολου Βεσυρόπουλου.

*(Στο σημείο αυτό τηρήθηκε ενός λεπτού σιγή)*

Αιωνία του μνήμη.

Κυρίες και κύριοι συνάδελφοι, συνεχίζουμε τη συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την «Επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ».

Στη συνεδρίαση παρίστανται ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας και η Γενική Γραμματέας Φορολογικής Πολιτικής, κυρία Χρύσα Μήλιου.

Εισερχόμαστε στον κύκλο τοποθετήσεων των Εισηγητών και των Ειδικών Αγορητών.

Όποιος άλλος συνάδελφος επιθυμεί να λάβει τον λόγο, παρακαλώ να ενημερώσει τη Γραμματεία της Επιτροπής.

Τον λόγο έχει ο Εισηγητής της Πλειοψηφίας, κ. Μιχαήλ Λιβανός.

**ΜΙΧΑΗΛ ΛΙΒΑΝΟΣ (Εισηγητής της Πλειοψηφίας):** Ευχαριστώ πολύ, κύριεΠρόεδρε.

Κυρίες και κύριοι συνάδελφοι, πριν ξεκινήσω επιτρέψτε μου και εγώ να κάνω μια μικρή αναφορά για τον άξιο συνάδελφο, τον θανόντα, τον Απόστολο τον Βεσυρόπουλο, τον οποίο εγώ ως νέος βουλευτής τον γνώρισα τα δύο τελευταία χρόνια και τα περιέγραψε άριστα ο Πρόεδρος όσον αφορά το ήθος, την προσφορά του και το έργο του και την άξια εκπροσώπηση του νομού του στο Ελληνικό Κοινοβούλιο, αλλά εγώ ως ένας νέος βουλευτής, θέλω να πω ότι αυτό που βίωσα από τον άνθρωπο Αποστόλη Βεσυρόπουλο, ήταν ένας συνάδελφος, ο οποίος απέναντι σε ένα νέο βουλευτή είχε πνεύμα συνεργασίας, καθοδήγησης, αβροφροσύνης, και έδινε βασικές κατευθύνσεις προκειμένου να είμαστε όσο το δυνατόν καλύτεροι στα κοινοβουλευτικά μας καθήκοντα, κάτι που απαιτείται ιδιαίτερα για έναν νέο βουλευτή. Εκφράζω τα ειλικρινή μου συλλυπητήρια στην οικογένειά του, σε όλους τους συναδέλφους να έχουμε υγεία και να τιμούμε τη μνήμη του ανθρώπου και πολιτικού.

Περνάω στη συζήτηση. Κυρίες και κύριοι συνάδελφοι, κύριε Πρόεδρε, κύριε Υπουργέ, παρουσιάζω τα βασικά σημεία του σχεδίου νόμου που αφορά την «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ» στη χώρα μας.

Το νομοσχέδιο περιλαμβάνει 14 άρθρα, στα οποία περιέχονται οι βασικοί ορισμοί, ο σκοπός δημιουργίας του Κέντρου, η περιγραφή των εγκαταστάσεων που πρόκειται να δημιουργηθούν, η χρήση, η συντήρηση και οι αρχές λειτουργίας του Κέντρου, θέματα που αφορούν τις Υπηρεσίες Κοινής Ωφέλειας και τις δημόσιες υπηρεσίες που θα σχετίζονται με τη λειτουργία του Κέντρου, ζητήματα ασφάλισης και αποζημίωσης σε περίπτωση επέλευσης κινδύνου, προνόμια και ασυλίες των προσώπων που θα λειτουργούν και θα εργάζονται στο Κέντρο και των συνδεόμενων με αυτά προσώπων. Θέματα προσβασιμότητας, εμπιστευτικότητας και επίλυσης διαφορών. Τελικές διατάξεις και ακριβή απεικόνιση σχεδιαστικά των χώρων του Κέντρου που θα δημιουργηθεί. Στο σχετικό παράρτημα, περιγράφονται αυτά.

Το υπό συζήτηση Μνημόνιο, υπογράφηκε στην Αθήνα στις 15 Ιουλίου 2025 σε δύο πρωτότυπα κείμενα συνταχθέντα στην αγγλική γλώσσα μεταξύ του Υπουργού Εθνικής Οικονομίας, Κυριάκου Πιερρακάκη, από πλευράς της Ελληνικής Κυβέρνησης και της Αναπληρώτριας Γενικής Διευθύντριας Διαχείρισης και Μεταρρύθμισης, SungAh Lee, για λογαριασμό του Διεθνούς Οργανισμού Μετανάστευσης.

Η αναγκαιότητα σύμπραξης της Κυβέρνησης της Ελληνικής Δημοκρατίας με τον Διεθνή Οργανισμό Μετανάστευσης για την υπογραφή του υπό συζήτηση Μνημονίου, απορρέει από το γεγονός ότι η Ελληνική Κυβέρνηση είναι κράτος μέλος του ΔΟΜ και περαιτέρω ο ΔΟΜ ως Διακυβερνητικός Οργανισμός και ως συμμετέχων στο σύστημα των Ηνωμένων Εθνών βάσει της Συμφωνίας Σχέσεων που υπεγράφη στις 19 Σεπτεμβρίου του 2016, μεταξύ του ΔΟΜ και των Ηνωμένων Εθνών, δεσμεύεται στην αρχή ότι η ανθρωπιστική και «εύτακτη» μετανάστευση, ωφελεί τους μετανάστες και την κοινωνία. Για τον λόγο αυτό ενεργεί ώστε να συμβάλλει στην αντιμετώπιση των επιχειρησιακών προκλήσεων της μετανάστευσης, να προάγει την κατανόηση των μεταναστευτικών ζητημάτων, να ενθαρρύνει την κοινωνική και οικονομική ανάπτυξη μέσω της μετανάστευσης και εργάζεται για τον αποτελεσματικό σεβασμό των ανθρωπίνων δικαιωμάτων και την ευημερία των μεταναστών σύμφωνα με το καταστατικό του, που υπεγράφη στις 19 Οκτωβρίου του ‘53.

Στο πλαίσιο των δραστηριοτήτων του και για την εκπλήρωση του σκοπού αυτού, ο ΔΟΜ επιθυμεί να δημιουργήσει ένα Κέντρο Διαχείρισης της Εφοδιαστικής Αλυσίδας στην Ελλάδα προκειμένου να ενισχύσει τις επιχειρησιακές ικανότητές του και να καταστήσει δυνατή την απρόσκοπτη διαχείριση της εφοδιαστικής αλυσίδας για τις δραστηριότητές του ανά τον κόσμο επιδιώκοντας να εξασφαλίζει κάθε φορά την έγκαιρη και αποτελεσματική παράδοση της ανθρωπιστικής βοήθειας, όπου αυτή χρειάζεται, σε συνεργασία με Εταίρους, συμπεριλαμβανομένων άλλων Οργανισμών, όπως είναι τα Ηνωμένα Έθνη.

Η Κυβέρνηση της Ελληνικής Δημοκρατίας, προσφέρθηκε να φιλοξενήσει και να διαθέσει με δικά της έξοδα κατάλληλους χώρους για τη δημιουργία Κέντρου Διαχείρισης της Εφοδιαστικής Αλυσίδας στην Ελλάδα μαζί με όλες τις απαραίτητες παροχές.

Με την αξιολογούμενη ρύθμιση, λοιπόν, κυρώνεται το Μνημόνιο της Κυβέρνησης της Ελληνικής Δημοκρατίας και του Οργανισμού Μετανάστευσης και το Μνημόνιο Κατανόησης, έρχεται σε συνέχεια της Κύρωσης της Συμφωνίας της Έδρας του 2024, ο ν. 5207/2025 και της απόφασης να δημιουργηθεί στη Θεσσαλονίκη το Διεθνές Κέντρο Εφοδιαστικών Υπηρεσιών για ανθρωπιστικές αποστολές.

Η επιλογή της Θεσσαλονίκης, βασίστηκε σε σειρά συγκριτικών πλεονεκτημάτων, όπως είναι η στρατηγική, η γεωγραφική της θέση κοντά σε κρίσιμες περιοχές, όπως η Ανατολική Μεσόγειος, η Μέση Ανατολή και η Αφρική, η πρόσβαση στην Ενιαία Αγορά και της Ζώνη Schengen καθώς και οι σύγχρονες υποδομές μεταφορών και το Διεθνές Λιμάνι.

Το περιεχόμενο του υπό κύρωση Μνημονίου Κατανόησης αφορά εκτός από τα Συμβαλλόμενα Μέρη και όλους όσους θα ωφεληθούν από την έγκυρη και αποτελεσματική παράδοση της ανθρωπιστικής βοήθειας σε εστίες κρίσεων.

Το εν λόγω ζήτημα δεν έχει αντιμετωπιστεί με νομοθετική ρύθμιση στο παρελθόν και ούτε μπορούσε να αντιμετωπιστεί με τροποποίηση της υφιστάμενης νομοθεσίας ενώ επίσης, ελήφθησαν υπόψη συναφείς πρακτικές σε άλλες Χώρες της Ευρωπαϊκής Ένωσης, όπως για παράδειγμα εκείνων που αφορούν τη λειτουργία Κέντρου Διαχείρισης της Εφοδιαστικής Αλυσίδας του Διεθνούς Ταμείου Έκτακτης Ανάγκης των Ηνωμένων Εθνών της γνωστής μας UNICEF που λειτουργεί στη Δανία.

Στόχοι της αξιολογούμενης ρύθμισης είναι, πρώτον, ο καθορισμός των όρων σύστασης, στελέχωσης, λειτουργίας, χρηματοδότησης και υποστήριξης του Κέντρου Διαχειριστικής Διαχείρισης της Εφοδιαστικής Αλυσίδας του ΔΟΜ. Το Κέντρο θα λειτουργεί ως βασικός κόμβος για τις παγκόσμιες εφοδιαστικές δραστηριότητες, ενισχύοντας την ικανότητα άμεσης ανταπόκρισης σε ανθρωπιστικές κρίσεις και εξασφαλίζοντας την ομαλή ροή προμηθειών και την ταχεία αποστολή βοήθειας σε χώρες που χρειάζονται υποστήριξη.

Υπάρχουν, όμως, κατά δεύτερο λόγο και μακροπρόθεσμες ωφέλειες που θα προκύψουν από τη δημιουργία του Κέντρου αυτού που είναι, επίσης:

Πρώτον, η δημιουργία 100 περίπου νέων θέσεων εργασίας και η ενίσχυση της ζήτησης από την ελληνική αγορά για προμήθειες και ανθρωπιστικό υλικό.

Δεύτερον, η δημιουργία μεγάλων περιθωρίων επωφελούς συμμετοχής για την τοπική αγορά της Θεσσαλονίκης και σημαντικές ευκαιρίες για όλες τις ελληνικές επιχειρήσεις, καθώς η διαχείριση προμηθειών υπολογίζεται σε ύψος έως και 3 δισεκατομμύρια δολάρια.

Τρίτον, θα συμβάλει στην αναβάθμιση της διεθνούς παρουσίας της Ελλάδας, τόσο ως χώρα όσο και για την ίδια την πόλη της Θεσσαλονίκης, ως Διεθνές Κέντρο Εφοδιαστικής, Logistics, χάρη στη δυνατότητα που προσφέρει η θέση της πόλης στην πρόσβαση στη βαλκανική ενδοχώρα μέσω του διεθνούς λιμένα της.

Τέταρτον, μέσω και της ίδρυσης μονάδας βιωσιμότητας, με έδρα την Αθήνα, ενισχύεται η θέση της Ελλάδας ως Κέντρο Ανθρωπιστικής και Τεχνολογικής Καινοτομίας.

Η κύρωση του μνημονίου που υπεγράφη θα έχει την ισχύ που ορίζει η παράγραφος 1 του άρθρου 28 του Συντάγματος και κατά άρθρο σας παρουσιάζω τι προβλέπεται:

Στο άρθρο 1 εμπεριέχονται οι ορισμοί που συμβάλλουν στην κατανόηση του μνημονίου και διευκρινίζονται συγκεκριμένοι όροι κατά τη χρήση του κειμένου.

Στο άρθρο 2 ορίζεται ότι ο σκοπός του μνημονίου είναι να καθορίσει τη συμφωνία των συμβαλλομένων μερών για τη δημιουργία του Κέντρου Διαχείρισης της Εφοδιαστικής Αλυσίδας του ΔΟΜ και να εξειδικεύσει τους όρους και τις προϋποθέσεις, υπό τις οποίες οι χώροι που διατίθενται από την Ελληνική Κυβέρνηση στο ΔΟΜ θα χρησιμοποιούνται και θα κατέχονται από τον ΔΟΜ για την προώθηση του σκοπού και των λειτουργιών του.

Το Κέντρο θα παρέχει υπηρεσίες προμηθειών, εφοδιασμού και άλλες υπηρεσίες, προκειμένου να καταστεί δυνατή η απρόσκοπτη διαχείριση της αλυσίδας για τις δραστηριότητες του ΔΟΜ και ενισχύει την επιχειρησιακή αποτελεσματικότητα και ικανότητά του για παράδοση βοήθειας ανά τον κόσμο, ενώ, επίσης, θα χρησιμοποιείται για εκπαιδευτικούς σκοπούς στο πλαίσιο καινοτόμων προσεγγίσεων, όπως η χρήση της Τεχνητής Νοημοσύνης και η ανάπτυξη πράσινης εφοδιαστικής για την ενίσχυση των δυνατοτήτων ανθρωπιστικής ανταπόκρισης.

Άλλοι σκοποί επιδιωκόμενοι από το ΔΟΜ για την εκπλήρωση της αποστολής του θα εξυπηρετούνται κατόπιν έγγραφης συγκατάθεσης της Ελληνικής Κυβέρνησης, αφού προηγηθεί σχετικά διπλωματική διεργασία.

Το άρθρο 3 ορίζει ότι το Κέντρο θα εγκατασταθεί στην πόλη της Θεσσαλονίκης και θα περιλαμβάνει τους χώρους που περιγράφονται στο παράρτημα 1 του μνημονίου.

Στο άρθρο 4 ορίζεται ότι η Ελληνική Κυβέρνηση θα καταστήσει διαθέσιμους στο ΔΟΜ κατά τη διάρκεια ισχύος του μνημονίου τους παραπάνω χώρους, χωρίς μίσθωμα, φόρους, δασμούς, εισφορές ή άλλες επιβαρύνσεις, όμως, χωρίς η διάθεση αυτή να συνεπάγεται μεταβίβασης της κυριότητας των χώρων αυτών στο ΔΟΜ.

Περαιτέρω, η Κυβέρνηση θα διασφαλίσει ότι οι χώροι θα είναι κατάλληλα κατασκευασμένοι και εξοπλισμένοι, συμπεριλαμβανομένου του εξοπλισμού και των συνδέσεων ηλεκτρονικών υπολογιστών - που περιγράφονται στο παράρτημα 1 - για κατοχή και χρήση από το ΔΟΜ, διασφαλίζοντας ότι τα κτίρια, οι εγκαταστάσεις, τα παρελκόμενα εξαρτήματα και οι λοιπές παροχές που περιλαμβάνονται στους χώρους - όπως περιγράφονται στο παράρτημα 1 - έχουν κατασκευαστεί σύμφωνα με τους ισχύοντες οικοδομικούς και λοιπούς νόμους, κανονισμούς και πρότυπα της Ελληνικής Δημοκρατίας.

Η Κυβέρνηση θα διαθέσει τους χώρους στο ΔΟΜ έτοιμους για χρήση από την 1η Οκτωβρίου του 2025 και κατά την ημερομηνία αυτή η Κυβέρνηση θα μεταβιβάσει το δικαίωμα αποκλειστικής χρήσης και κατοχής των χώρων, κατόπιν πιστοποίησης ότι οι εργασίες που απαιτούνται για τη διάθεσή τους σε κατάσταση που να πληροί τις απαιτήσεις του παραρτήματος 1 έχουν ολοκληρωθεί.

Εάν μέχρι την ανωτέρω ημερομηνία οι χώροι ή κάποιο τμήμα αυτών δεν είναι έτοιμοι για κατοχή και χρήση από το ΔΟΜ, η Κυβέρνηση θα διαθέσει κατάλληλους προσωρινούς χώρους για χρήση από το Κέντρο, υπό τους ίδιους όρους που προβλέπονται στο μνημόνιο κατανόησης από εκείνη την ημερομηνία και για περίοδο 30 ημερών μετά την ημερομηνία μεταβίβασης του δικαιώματος αποκλειστικής χρήσης και κατοχής των χώρων του ΔΟΜ.

Ο ΔΟΜ θα έχει - όπως είπα πριν - και το δικαίωμα κατοχής και χρήσης, όμως, χωρίς ανάρμοστες διακοπές και οχλήσεις για τη διεξαγωγή των δραστηριοτήτων του και η Κυβέρνηση θα καταβάλλει κάθε προσπάθεια να εξασφαλίσει ότι η χρήση του περιβάλλοντος χώρου δε θα επηρεάζει δυσμενώς τη χρήση των χώρων από το ΔΟΜ. Περαιτέρω, θα καταβάλλει τη δέουσα επιμέλεια για να εξασφαλίζει την ασφάλεια και την προστασία των χώρων. Ο ΔΟΜ μπορεί μετά από διαβουλεύσεις και γραπτή άδεια από την Κυβέρνηση να επιτρέπει σε άλλους οργανισμούς των Ηνωμένων Εθνών να χρησιμοποιούν τους χώρους για τους σκοπούς τους δικούς του ή των Ηνωμένων Εθνών.

Το άρθρο 5 ορίζει ότι η Κυβέρνηση οφείλει να φροντίζει, ώστε οι χώροι να διατηρούνται σε ασφαλή, καθαρή και άριστη κατάσταση και η Ελληνική Κυβέρνηση θα είναι υπεύθυνη για τη συμμόρφωση με όλους τους ισχύοντες νόμους και κανονισμούς περί πυρασφάλειας, ασφάλειας ζωής, το κόστος της οποίας θα βαρύνει την Κυβέρνηση.

Επίσης, η Κυβέρνηση με δικά της έξοδα σε όλες τις απαιτούμενες σημαντικές μετατροπές ή επισκευές των χώρων θα καλύπτεται, προκειμένου να διασφαλίζεται η αποτελεσματική λειτουργία του Κέντρου και αυτό περιλαμβάνει ιδίως τα μέτρα που είναι αναγκαία για τη διατήρηση της υλικής υπόστασης των κτιρίων, των εγκαταστάσεων και των παρελκόμενων εξαρτημάτων, καθώς και την εξάλειψη πιθανών κατασκευαστικών ελαττωμάτων των κτιρίων.

Η Κυβέρνηση, επίσης, θα είναι υπεύθυνη για όλα τα έξοδα που αφορούν υπηρεσίες δεύτερου τύπου, όπως είναι η απομάκρυνση απορριμμάτων, φθαρμένων ειδών, υπηρεσίες απεντόμωσης κ.λπ. και, γενικώς, η Κυβέρνηση, προκειμένου να διασφαλίσει την απρόσκοπτη λειτουργία του Κέντρου, θα προβαίνει στις κατάλληλες ενέργειες σε κάθε περίπτωση.

Το άρθρο 6 ορίζει τα περί της λειτουργίας του Κέντρου. Συγκεκριμένα, στο άρθρο αναφέρεται ότι θα λειτουργήσει το Κέντρο που θα του παραχωρηθεί στην Ελλάδα σύμφωνα με το καταστατικό, τους κανονισμούς, τους κανόνες, τις πολιτικές και τις διαδικασίες του Οργανισμού. Ο ΔΟΜ θα τοποθετήσει στο Κέντρο τα στελέχη, τους εμπειρογνώμονες σε αποστολή και το λοιπό προσωπικό που είναι αναγκαίο για τη διεξαγωγή των δραστηριοτήτων του και την εκπλήρωση των σκοπών του.

Το άρθρο 7 ορίζει τα περί δαπανών και λειτουργίας των Υπηρεσιών Κοινής Ωφέλειας και των Δημοσίων Υπηρεσιών που θα εξυπηρετούν το Κέντρο και, ειδικότερα, ορίζεται ότι ο ΔΟΜ αναλαμβάνει τις δαπάνες που σχετίζονται με τις καταναλώσεις, καθώς και τις δαπάνες καθημερινής χρήσης των κτιριακών εγκαταστάσεων που παραχωρούνται.

Το άρθρο 8 αφορά σε ζητήματα ασφάλισης όπου στο πλαίσιο των διατάξεών του ορίζεται ότι η Ελληνική Κυβέρνηση θα διατηρεί, πάντοτε, τους χώρους που θα παραχωρήσει στο ΔΟΜ ασφαλισμένους έναντι απώλειας ζημίας ή φυσικών καταστροφών και η Ελληνική Κυβέρνηση, επίσης, θα παρέχει και θα διατηρήσει σε ισχύ ανά πάσα στιγμή Γενική Ασφάλιση Αστικής Ευθύνης σχετικά με τη λειτουργία κυβερνητικών παραγόντων εντός και γύρω από τους χώρους και τα κτίρια συμπεριλαμβανομένης της κάλυψης για σωματικές βλάβες και θάνατο, καθώς και για ζημιές σε ξένη περιουσία, εάν αυτές προκαλούνται από τη συντήρηση και την επισκευή των χώρων και των κτιρίων.

Στο άρθρο 9 ορίζεται σε κάθε συμβαλλόμενο του μνημονίου - δηλαδή και την Ελληνική Κυβέρνηση και το ΔΟΜ - ότι θα είναι υπεύθυνος για τις δικές του πράξεις και παραλείψεις, συμπεριλαμβανομένων εκείνων των Διευθυντών, των στελεχών και των υπαλλήλων, με την επιφύλαξη ότι η Ελληνική Κυβέρνηση θα αποζημιώνει, θα υπερασπίζεται και θα απαλλάσσει το ΔΟΜ από και έναντι όλων των αξιώσεων που απορρέουν από ή σχετίζονται με την αθέτηση του μνημονίου κατανόησης, την αμέλεια ή την εσκεμμένη παράλειψη της Κυβέρνησης ή των πληρεξουσίων των αναδόχων και των υπαλλήλων, στην τήρηση των όρων του μνημονίου.

Σαφώς, διευκρινίζεται στο άρθρο 9 ότι η υποχρέωση αποζημίωσης της Κυβέρνηση βάσει των όρων του μνημονίου δεν ισχύει στην περίπτωση αξιώσεων που αφορούν σε αμέλεια ή εσκεμμένη πράξη ή παράλειψη του ΔΟΜ, των διευθυντών, των στελεχών και των υπαλλήλων του Οργανισμού.

Το άρθρο 10 πραγματεύεται τα προνόμια και τις ασυλίες που θα παρέχει η Ελληνική Κυβέρνηση στα στελέχη του ΔΟΜ και που θα τοποθετηθούν στο Κέντρο, στους συζύγους ή συντρόφους σε σύμφωνο συμβίωσης και στα εξαρτώμενα μέλη των οικογενειών τους, καθώς και σε εμπειρογνώμονες σε αποστολή που συμμετέχουν ή συνδράμουν στις δραστηριότητες του Κέντρου.

Ο ΔΟΜ στο Κέντρο, η ιδιοκτησία, τα έσοδα, τα κεφάλαια και τα περιουσιακά στοιχεία αυτού θα απολαμβάνουν στο πλαίσιο των δραστηριοτήτων του βάσει του μνημονίου κατανόησης απαλλαγή από όλους τους άμεσους φόρους, απαλλαγή από όλους τους έμμεσους φόρους συμπεριλαμβανομένου του ΦΠΑ, εισφορών, τελών, διοδίων και δασμών, εξαιρουμένου του Φόρου Μεταβίβασης Ακινήτου Νοουμένου, ωστόσο ότι ο ΔΟΜ δε θα ζητήσει απαλλαγή από φόρους, οι οποίοι στην πραγματικότητα δεν είναι παρά χρεώσεις για Υπηρεσίες Κοινής Ωφέλειας που παρέχονται από τις αρμόδιες Αρχές ή από επιχειρήσεις, σύμφωνα με τους νόμους και τους κανονισμούς της Ελληνικής Δημοκρατίας.

Απαλλαγή από όλους τους τελωνειακούς δασμούς, φόρους συμπεριλαμβανομένου ΦΠΑ, απαγορεύσεις και περιορισμούς για αγαθά και υλικά κάθε είδους που εισάγονται ή εξάγονται για υπηρεσιακή χρήση και απαλλαγή από όλους τους τελωνειακούς δασμούς, τέλη ταξινόμησης, ετήσια τέλη κυκλοφορίας, Φ.Π.Α. και κάθε περιορισμό εισαγωγής ή εξαγωγής για τα οχήματα που εισάγονται, εξάγονται ή αγοράζονται από το Κέντρο για τους σκοπούς αυτούς.

Το άρθρο 11 πραγματεύεται θέματα προσβασιμότητας στους χώρους του Κέντρου.

Το άρθρο 12 του μνημονίου ορίζει ότι όλες τις πληροφορίες συμπεριλαμβανομένων των προσωπικών δεδομένων των μη δημόσιων πληροφοριών σχετικά με τα έργα, τις επιχειρήσεις, τις δραστηριότητες και άλλες εσωτερικές υποθέσεις των συμβαλλόμενων μερών, οι οποίες περιέρχονται στην κατοχή ή τη γνώση των συμβαλλομένων μερών στο πλαίσιο του μνημονίου κατανόησης, θα θεωρούνται ως «αυστηρά εμπιστευτικές» και θα τηρείται απόρρητο των πληροφοριών.

Τέλος, το άρθρο 13 ορίζει ότι οποιαδήποτε διαφορά μεταξύ των συμβαλλομένων μερών που σχετίζεται με την ερμηνεία ή την εφαρμογή του μνημονίου θα επιλύεται σύμφωνα με το άρθρο 18 της Συμφωνίας Έδρας και το άρθρο 14, ορίζει πότε θα τεθεί σε ισχύ και την ημερομηνία παραλαβής της τελευταίας γραπτής ειδοποίησης μέσω της διπλωματικής οδού με την οποία τα συμβαλλόμενα μέρη θα γνωστοποιούν εκατέρωθεν ότι έχουν ολοκληρωθεί οι αντίστοιχες εσωτερικές διαδικασίες που απαιτούνται για τη θέση του σε ισχύ.

Φίλες και φίλοι, κυρίες και κύριοι συνάδελφοι, το σχέδιο νόμου ολοκληρώνεται με την παράθεση παραρτήματος όπου γίνεται αναλυτική περιγραφή και σχεδιαστική απεικόνιση των χώρων που θα διατεθούν από την ελληνική Κυβέρνηση για τις ανάγκες του ΔΟΜ και θέλω ολοκληρώνοντας την παρουσίαση του υπό συζήτηση σχεδίου νόμου να επισημάνω ότι η πρωτοβουλία της Κυβέρνησης να συμπράξει και να υποβοηθήσει στις δραστηριότητες του ΔΟΜ συνάδει με το πνεύμα του ουμανισμού και της αλληλεγγύης που πρέπει να διέπει κάθε σύγχρονη κοινωνία σε κάθε γωνιά του πλανήτη και σαφώς σε κάθε χώρα του πολιτισμένου κόσμου, ειδικά στους δύσκολους καιρούς που διανύουμε όπου οι περιοχές που παρουσιάζουν εικόνα ανθρωπιστικής κρίσης μαστιζόμενες από την έλλειψη βασικών ειδών διατροφής και διαβίωσης, προσωπικής υγιεινής και ιατρικής φροντίδας και νοσηλείας όλο και πληθαίνουν.

Η συγκεκριμένη πρωτοβουλία θα έχει πλήθος θετικών βραχυπρόθεσμων και μακροπρόθεσμων στόχων για τη χώρα μας στο διεθνές πεδίο και σας καλώ να την υπερψηφίσουμε.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κύριο Λιβανό και θα δώσω τον λόγο στον Εισηγητή της Μειοψηφίας, κ. Πάρι Κουκουλόπουλο, μέσω WEBEX.

Ορίστε, έχετε τον λόγο, κ. Κουκουλόπουλε.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Κύριε Πρόεδρε, ευχαριστώ πολύ.

Θα ξεκινήσω και εγώ με τη σειρά μου με επιβαλλόμενη αναφορά στον εκλιπόντα Απόστολο Βεσυρόπουλο και είναι υποχρέωσή μου, γιατί τα είχα πει έγκαιρα και όχι βέβαια σε μια λογική ο νεκρός δεδικαίωται, όπως κάποιοι μπορεί να νομίσουν, όχι εντός της αιθούσης, αναφέρομαι σε συμπολίτες μας που έχουν μια απόσταση από τους θεσμούς. Είχα πλέξει το εγκώμιο πραγματικά του Απόστολου Βεσυρόπουλου, όταν παραιτήθηκε λόγω της μετακίνησής του στην Γραμματεία της Κοινοβουλευτικής Ομάδας της Νέας Δημοκρατίας. Είχα τοποθετηθεί και είχα κάνει τον απολογισμό από την πλευρά μας για την λαμπρή του πραγματικά προεδρεία στην Επιτροπή Οικονομικών, την υποδειγματική προεδρία του στην Επιτροπή Οικονομικών επί είκοσι μήνες. Αλλά δεν είναι μόνο αυτό, ο Απόστολος Βεσυρόπουλος ξεχώριζε όχι μόνο για το ύψος του αλλά ξεχώριζε για τον χαρακτήρα του με μια ευγένεια που ξεχείλιζε, για τη συγκρότησή του την πολιτική και βέβαια για το κοινοβουλευτικό του ήθος, το οποίο ήταν πραγματικά παράδειγμα προς μίμηση για όλους τους συναδέλφους, για όλους μας. Στέκομαι ιδιαίτερα σε αυτό κυρίες και κύριοι συνάδελφοι, γιατί η φιλελεύθερη δημοκρατία δοκιμάζεται σκληρά τα τελευταία χρόνια, είναι κάποιες δεκαετίες τώρα, δεν είναι λίγα χρόνια, γιατί αδυνατεί να δώσει πειστικές απαντήσεις σε δύο κρίσιμα πεδία, το πεδίο των ανισοτήτων και το πεδίο της κλιματικής αλλαγής, της κλιματικής κρίσης, αν θέλετε. Παράγωγο της κλιματικής αλλαγής και των ανισοτήτων, αλλά και των πολεμικών συγκρούσεων είναι το μεταναστευτικό για το οποίο θα σήμερα.

Πρέπει να γίνουν πολλά για να κρατήσουμε όρθιο το κύρος της φιλελεύθερης δημοκρατίας, να ανανεώσουμε την επαγγελία στους πολίτες και να επιβεβαιώσουμε τη δυνατότητά της να εγγυάται την ευημερία των κοινωνικών μέσα σε συνθήκες ελευθερίας και δημοκρατίας. Είναι μεγάλο ζητούμενο και πρέπει να γίνουν πολλά, μέσα στα πολλά ένα από όλα είναι και η συμπεριφορά μας μέσα στο κοινοβούλιο και εδώ η παρακαταθήκη του Απόστολου Βεσυρόπουλου είναι πραγματικά οδυνηρή για όσους πιστεύουμε στη φιλελεύθερη δημοκρατία, στις αξίες της και στη δυνατότητά της να παράγει ευημερία για τους πολίτες και νοιώθουμε ότι σημειώσαμε αυτές οι δυνάμεις της φιλελεύθερης δημοκρατίας που δεν έχουν κομματικά όρια φυσικά, νοιώθουμε ότι σημειώσαμε μια μεγάλη και σημαντική απώλεια με την απώλεια του Απόστολου Βεσυρόπουλου. Αυτή είναι η δική μας αποτίμηση. Για μια ακόμη φορά τα συλλυπητήριά μου που είχα τη δυνατότητα ευτυχώς να τα δώσω και δια ζώσης στην οικογένειά του. Εμείς θα τον θυμόμαστε πάντα.

Η φιλελεύθερη δημοκρατία για την οποία μίλησα, για να έλθω στην κυρούμενη Σύμβαση, μας δίνει μία δυνατότητα να συζητήσουμε, παρότι εκφεύγει το αντικείμενό της από τα όρια της Επιτροπής Οικονομικών, είναι όμως μια Σύμβαση και έρχεται να περάσει από τη δική μας Επιτροπή και δεν γεννάται το ζήτημα της κύρωσής της διότι αφορά την έδρα κέντρου διαχείριση της εφοδιαστικής αλυσίδας του ΔΟΜ στην Ελλάδα, Θεσσαλονίκη και Αθήνα θα είναι ειδικότερα και η Σύμβαση, διότι αυτό έχει συζητηθεί και από την μεριά μας είχε θετική απόκριση, είχαμε τοποθετεί θετικά όταν ψηφίστηκε το ζήτημα της έδρας σε αντίστοιχη Επιτροπή μέσα στο κοινοβούλιο.

Το μεταναστευτικό είναι ένα ζήτημα, που όπως είπα, δοκιμάζει τη φιλελεύθερη δημοκρατία και στην Ελλάδα η φιλελεύθερη δημοκρατία στο συγκεκριμένο ζήτημα δοκιμάζεται από τις παλινωδίες της Κυβέρνησης για μια πρωτοφανή λογική να καθυποτάξει τη συζήτηση για ένα από τα κεντρικά ζητήματα της ανθρωπότητας, όχι μόνον της χώρας, σε μία λογική η οποία είναι στην καλύτερη περίπτωση προεκλογικού χαρακτήρα. Είναι γεμάτη αντιφάσεις η Κυβερνητική πολιτική και θα σημειώσω μερικές κυρίες και κύριοι συνάδελφοι για να γίνω σαφής.

Πρώτον, στην Αίθουσα Γερουσίας γίνεται την ίδια στιγμή που μιλάμε εμείς υπάρχει η διαδικασία ενός άλλου νομοσχεδίου που αφορά τη μεταναστευτική πολιτική της διαδικασίας προώθησης, επαναπροώθησης μεταναστών, όπου έχουμε τη διαδικασία ακρόαση φορέων και όπου έχει κληθεί μεταξύ των άλλων και ο ΔΟΜ, ο οποίος έχει τοποθετηθεί ιδιαίτερα επικριτικά για τις τελευταίες ιδιαίτερα πρωτοβουλίες της φετινής χρονιάς με τους δυο Υπουργούς, τον κ. Βορίδη αρχικά και τον κ. Πλεύρη σήμερα και αυτό συνιστά από μόνο του μια τεράστια αντίφαση. Εδώ ψηφίζουμε μια σύμβαση με τον ΔΟΜ και στην Αίθουσα Γερουσίας ο ΔΟΜ αναμένεται, δεν γνωρίζω τι πρόκειται να πει, αλλά ξέρω όμως τι θέσεις έχει λάβει δημόσια για τις τελευταίες πρωτοβουλίες της Κυβέρνησης.

Το δεύτερο είναι ότι αναφερόμαστε σε διαχείριση εφοδιαστικής αλυσίδας και η πρώτη δήλωση του σημερινού Υπουργού αρμόδιου για θέματα μετανάστευσης, κ. Πλεύρη, αφορούσε απειλές περικοπών στο συσσίτιο των προσφύγων για το οποίο υπάρχουν τεράστια προβλήματα και ποιότητας και διαχείρισης γενικότερα, όπως αποδείχθηκε από τον δημόσιο διάλογο, ο Υπουργός όμως για να δώσει ένα επικοινωνιακό μήνυμα δήθεν αυστηροποίησης προς την ελληνική κοινωνία, προτίμησε να ξεκινήσει έτσι τη θητεία του.

Τρίτον, το προοίμιο της Σύμβασης που ψηφίζουμε θα ήθελα πραγματικά, το άρθρο 1 δηλαδή, θα ήθελα ουσιαστικά να το διαβάσουμε όλοι και ιδιαίτερα οι συνάδελφοι της συμπολίτευσης για να δούμε ότι με την οπτική του διεθνούς δικαίου που αποτυπώνεται ένα μέρος του στο άρθρο 1, υπάρχει ζήτημα με τους διεθνής κανόνες που ισχύουν από τη δεκαετία του ‘50 γύρω από τα ανθρώπινα δικαιώματα και τη μετανάστευση και οι οποίοι ωμά παραβιάστηκαν πρόσφατα με ρυθμίσεις που χαρακτηρίστηκαν από έγκυρους συνταγματολόγους, αλλά και από όλα τα κόμματα της αντιπολίτευσης ως αντισυνταγματικές. Αναφέρομαι βέβαια στη διαδικασία χορήγησης ασύλου που είναι ιερό δικαίωμα αυτού που είναι πρόσφυγας γιατί διώκεται για τις πεποιθήσεις του ή για την κατάσταση που επικρατεί στη χώρα του και αναγκάζεται να την εγκαταλείψει.

Το τέταρτο σημείο, αφορά το επόμενο άρθρο, την επόμενη παράγραφο του άρθρου 1, γιατί δυο άρθρα είναι ουσιαστικά η Σύμβαση, αν θέλετε, του πρώτου μέρους του άρθρου 2, που αναφέρεται σε πρόστιμα και ασυλίες. Καλό είναι να το διαβάσουμε και αυτό όλοι μας και ιδιαίτερα οι συνάδελφοι της συμπολίτευσης και ο αρμόδιος Υπουργός, κ. Πλεύρης, δεδομένου ότι έχει μια τελείως άλλη λογική. Παρέχει μια σειρά διευκολύνσεων στα στελέχη τα οποία με την ευθύνη του ΔΟΜ θα ενεργοποιούνται γύρω από το κέντρο διαχείρισης εφοδιαστικής αλυσίδας για την ευρύτερη περιοχή στην οποία βρίσκεται η χώρα μας και αυτό βέβαια αναδεικνύει μια τέταρτη αντίφαση από την πλευρά της κυβέρνησης, ο καυγάς που έχει ξεκινήσει ως μη όφειλε με τις ΜΚΟ συλλήβδην. Υπάρχουν ζητήματα με κάποιες αλλά το να φθάνουμε να κάνουμε δημόσια αντιπαράθεση με την Επιτετραμμένη του Οργανισμού Ηνωμένων Εθνών, ουσιαστικά δεν περιποιεί τιμή για τη χώρα και αναδεικνύει βέβαια την μεγάλη αντίφαση.

Η μεγαλύτερη βέβαια όλων των αντιφάσεων, κυρίες και κύριοι συνάδελφοι, εντοπίζεται κυρίως σε μια μικρή αποτίμηση της θητείας στην παρούσα Σύνοδο της Βουλής. Από τις εκλογές 2023 και μετά και την μνημονεύω, γιατί την βιώσαμε εκείνη την ημέρα μαζί με τον εκλιπόντα Απόστολο Βεσυρόπουλο, για τον οποίο μίλησα στην αρχή. Όπου δώσαμε μαζί τη μάχη και Βουλευτές των περισσότερων Κομμάτων στη Βουλή, για να γίνει αποδεκτή η ρύθμιση που ο τότε Υπουργός κ. Καιρίδης, είχε φέρει για τους Εργάτες Γης.

Πόσος χρόνος έχει παρέλθει και γιατί έχουν τέτοια θεαματική αλλαγή στην Κυβερνητική Πολιτική για το Μεταναστευτικό;

Είναι μια κορυφαία αντίφαση, γιατί οι ανάγκες για τους Εργάτες Γης, μιλάμε για τον Αύγουστο, με όποιο αγρότη μεμονωμένο, μικρό, μεσαίο, μεγάλο, επιχειρηματία αγρότη, ή με συνεταιρισμούς ομάδων παραγωγών, με ποιον τρόπο και να ανοίξουμε διάλογο με αγρότες, θα μας πουν για την τεράστια έλλειψη εργατικών χεριών. Και η χώρα μας δεν μπόρεσε να αξιοποιήσει το πλαίσιο που ψήφισαν πριν από δύο περίπου χρόνια και να προχωρήσει κι άλλα βήματα, έτσι και μην πείτε τουλάχιστον στο ΠΑΣΟΚ ότι υπαινισσόμαστε πολιτικές ανοιχτών συνόρων και λογικές ό,τι η θάλασσα δεν έχει σύνορα και ότι δεν μας αφορά μια τέτοια λογική.

Εμείς πιστεύουμε στην προστασία των συνόρων, αλλά και εξίσου πιστεύουμε και στην Προστασία του Διεθνούς Δικαίου και των Ανθρωπίνων Δικαιωμάτων όπως έχουν Κυρωθεί, αρχικά από την Σύμβαση της Γενεύης που είναι η μήτρα όλων των μετέπειτα ρυθμίσεων σε αυτόν τον κρίσιμο τομέα.

Κλείνοντας, κυρίες και κύριοι συνάδελφοι, θέλω να σημειώσω μια αντίφαση που υπάρχει στο 2ο Άρθρο, πριν το ακροτελεύτιο που αφορά την έναρξη ισχύος. Το οποίο αφορά τη διαδικασία, με την οποία θα γίνουν τα απαραίτητα έργα για τους αποθηκευτικούς χώρους, τα γραφεία και όλα αυτά για την έδρα της Δόμησης στην Ελλάδα.

Εκεί πέρα, το Ελληνικό Δημόσιο χρηματοδοτεί με 7 εκατομμύρια ευρώ το Υπερταμείο, για να το λέμε όπως το καταλαβαίνει όλος ο κόσμος και την Ελληνική Εταιρία Δημοσίως συμμετοχών, το Υπερταμείο.

Εδώ πραγματικά έχουμε μια έντονη επιφύλαξη έτσι και αλλιώς/. Είμαστε μάλλον αρνητικοί σε ό,τι αφορά Διατάξεις για το Υπερταμείο, το οποίο πρέπει πάση θυσία να ξεπεραστεί ως Δομή, για να επανέλθει στη Δημόσια περιουσία, σε Εθνική Κυριαρχία.

Αλλά υπάρχει ένα ερώτημα;

Το Υπερταμείο στο οποίο έχει παραχωρηθεί το σύνολο σχεδόν της Δημόσιας περιουσίας στην Ελλάδα, με μορφές είτε ακινήτων είτε μετοχών και καλείτε να τα αξιοποιήσει, δεν έχει τη δυνατότητα να χρηματοδοτεί και να δώσει στον Προϋπολογισμό αντίστοιχα τα 7 εκατομμύρια;

Εν πάση περιπτώσει, θα τοποθετηθούμε και στην Ολομέλεια, εκφράζοντας μια επιφύλαξη γενικότερα. Αλλά θα ήθελα να σημειώσουμε με έμφαση αυτή την αντίφαση που υπάρχει στο 2ο Άρθρο.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Θα συνεχίσουμε με τον Ειδικό Αγορητή της Κοινοβουλευτικής Ομάδας του Κομμουνιστικού Κόμματος Ελλάδας, με τον κ. Χρήστο Τσοκάνη.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Σας ευχαριστώ κύριε Πρόεδρε. Θεωρούμε υποκριτική και άκρως αποπροσανατολιστική και τη σημερινή συζήτηση, γιατί ακριβώς δεν αναδεικνύει τον πραγματικό λόγο, τα πραγματικά αίτια, που οδηγούν στις Μεταναστευτικές ροές, στην προσφυγιά, στο κυνήγι μιας καλύτερης ζωής, για εκατομμύρια εργαζόμενους σε όλο τον κόσμο. Και δεν είναι άλλο, από τον καπιταλιστικό τρόπο ανάπτυξης που γεννά φτώχεια, αδικία, πείνα, λιμούς, υπερεκμετάλλευση, αδικίες, αδιέξοδα.

Δεν είναι άλλη η αιτία από τους ιμπεριαλιστικούς πολέμους που στοχοποιούν τους λαούς, στην προσπάθεια μοιράσματος των σφαιρών επιρροής, στην προσπάθεια να εκλέξουν πλουτοπαραγωγικές πηγές, δρόμους μεταφοράς και εμπορίου, αλλά και να εξασφαλίσουν φτηνή εργατική δύναμη.

Έτσι, λοιπόν, έχουμε από τη μία να σε «κάψω Γιάννη» μέσα από τους ιμπεριαλιστικούς σχεδιασμούς που είναι βαθιά μπλεγμένη με ευθύνη όλων των Κομμάτων, πλην το Κ.Κ.Ε. Και όλων των κυβερνήσεων διαχρονικά που έχουν βάλει πλάτη και έχουν χώσει με τα «μπούνια» τη χώρα μας σε αυτούς τους ιμπεριαλιστικούς σχεδιασμούς των Ηνωμένων Πολιτειών, ΝΑΤΟ και της Ευρωπαϊκής Ένωσης.

Από τη μια, λοιπόν, έχουμε να σε «Κάψω Γιάννη» κι από την άλλη, να σε «Αλείψω λάδι ή μέλι» που λένε και στα χωριά. Ακριβώς, γιατί καλλιεργούν την αυταπάτη ό,τι μέσα από αυτή τη διαχείριση της εφοδιαστικής αλυσίδας θα απαλύνουν τον πόνο των εκατομμυρίων κατατρεγμένων που οι ίδιοι οι σχεδιασμοί και η χώρα μας, έχει μεγάλη ευθύνη, έχει οδηγήσει τους λαούς.

Υποκριτικό είναι μάλιστα και σήμερα που συζητιέται και σε Επιτροπή νομοσχέδιο που θα έρθει στην Ολομέλεια, το επόμενο διάστημα που βάζει το ζήτημα του απάνθρωπου έκτρωμα τους, με τις φυλακίσεις και τις απελάσεις των χιλιάδων ξεριζωμένων μεταναστών και προσφύγων.

Το νομοσχέδιο της ΝΕΑΣ ΔΗΜΟΚΡΑΤΙΑΣ, του κ. Πλεύρη, της καταστολής, του αυταρχισμού και της βαρβαρότητας. Έχουμε πάρα πολλά ερωτηματικά, κατά πόσο ανοίγει ο δρόμος, στην κατεύθυνση εκμετάλλευσης του χώρου της Διεθνής Έκθεσης Θεσσαλονίκης, σε όφελος μονοπωλιακών ομίλων, ΜΚΟ, χωρίς περιεχόμενο που θα γνωρίζουμε εκ των προτέρων κτλ.

Αλλά και άλλων επενδυτών, προκειμένου να μεγιστοποιήσουν την κερδοφορία τους. Πάγια θέση μας είναι η μετατροπή του χώρου σε Μητροπολιτικό Πάρκο, μακριά από επιχειρηματικά συμφέροντα, με εξασφαλισμένη αποκλειστική Κρατική χρηματοδότηση για την κατασκευή και τη συντήρηση του που θα παραδοθεί στο λαό της περιοχής, προκειμένου να εξασφαλίσει αθλητικές, πολιτιστικές και άλλες δραστηριότητες του ελεύθερου χρόνου που βέβαια η Κυβέρνηση με τα δεκατριάωρα, τα δεκαπεντάωρα και τα δεκαοκτάωρα, τείνει να του περιορίσει.

Έχει μεγάλη σημασία, να δούμε σήμερα, πως και ποια είναι η πολιτική και η γραμμή τέτοιων και Διεθνών Οργανισμών, μια που τις περισσότερες φορές συντάσσονται στη στρατηγική γραμμή τους με τις αποφάσεις και την πρακτική που ακολουθούν στα μεγάλα Γεωπολιτικά ζητήματα και στις διεθνείς σχέσεις με άλλους ιμπεριαλιστικούς οργανισμούς.

Έχει μεγάλη σημασία, βέβαια, να αναγνωρίσουμε και είναι πολύ σημαντικό, την πολύτιμή εργασία με πνεύμα ουσιαστικής κοινωνικής ευαισθησίας και συχνά αυταπάρνησης των εργαζομένων στους Διεθνείς Οργανισμούς όπως και σε άλλες υπηρεσίες που πραγματικά γίνονται στήριγμα, για ευάλωτους απελπισμένους και κατατρεγμένους ανθρώπους και παιδιά.

Προσπαθεί να ντυθεί, αυτή η Συμφωνία με το Διεθνή Οργανισμό Μετανάστευσης για την εγκατάσταση της Εφοδιαστικής Αλυσίδας, με το παραμύθι όπως κάνει πάντοτε διαχρονικά η σημερινή Κυβέρνηση, αλλά και όλες οι άλλες ό,τι θα ανοίξουν θέσεις εργασίας ότι θα υπάρχει ευημερία για τους αυτοαπασχολούμενους και το εμπόριο της περιοχής.

Εδώ μιλάμε ότι θα εξασφαλιστούν συμφέροντα και κερδοφορία στους μεγάλους ομίλους που έχουν επενδύσει στην περιοχή της Θεσσαλονίκης και καμία σχέση δεν έχει με τους μικρούς αυτοαπασχολούμενους που βρίσκονται μια ζωή στο στόχαστρο και στο κυνηγητό και της σημερινής, αλλά και όλων των άλλων κυβερνήσεων.

Δεν πρέπει να ξεχάσουμε ότι το λιμάνι της Θεσσαλονίκης χρησιμοποιείται διαχρονικά για τις νατοϊκές ανάγκες και τους ιμπεριαλιστικούς σχεδιασμούς, από τους βομβαρδισμούς της Γιουγκοσλαβίας μέχρι σήμερα. Δεν πρέπει να ξεχνάμε ότι όλα τα λιμάνια σε Βόλο, Αλεξανδρούπολη, το λιμάνι του Πειραιά και της Θεσσαλονίκης, χρησιμοποιούνται διαχρονικά για να επισκέπτονται, για να εφοδιάζονται, για να εξοπλίζονται νατοϊκές δυνάμεις.

Έτσι λοιπόν, από τη μία έχουμε την βαθιά εμπλοκή της χώρας μας στους νατοϊκούς σχεδιασμούς που δημιουργούν μεταναστευτικές ροές, που καταστρέφουν λαούς, όπως σήμερα που συμμετέχουμε σε δύο μεγάλους ιμπεριαλιστικούς πολέμους, στο έδαφος της Ουκρανίας και τη στήριξη του κράτους «γενοκτόνου» και «δολοφόνου» του Ισραήλ και από την άλλη, λέμε ότι παραχωρούμε δωρεάν χώρο για τη διαχείριση της εφοδιαστικής αλυσίδας σε αυτούς τους κατατρεγμένους και κυνηγημένους που προσπαθούν να βρουν μια καλύτερη ζωή.

Έχει μεγάλη σημασία και να το τονίσουμε, πρώτον, μέσα από τα άρθρα αυτό φαίνεται, οι δυνατότητες που αποκτάει ο (ΔΟΜ) να εξυπηρετούνται μέσω της δραστηριότητάς τους, με την έγγραφη βέβαια συγκατάθεση της κυβέρνησης που θα την έχει ούτως ή άλλως, και άλλους σκοπούς.

Δεύτερον, το οποίο για μας είναι πολύ σημαντικό, έχει να κάνει με τη δυνατότητα που προχωράει η Κυβέρνηση να καταβάλλει κάθε προσπάθεια, έτσι ώστε να εξασφαλίσει ότι η χρήση του περιβάλλοντος χώρου δεν θα επηρεάζει δυσμενώς τη χρήση των χώρων από τον (ΔΟΜ) και τα λοιπά και τα λοιπά. Δηλαδή στη ουσία, την εγκατάσταση αστυνομικών δυνάμεων, την εγκατάσταση δυνάμεων ασφαλείας, προκειμένου έξω από τον χώρο του (ΔΟΜ) να μη μπορούν να πραγματοποιείται οποιαδήποτε κινητοποίηση, συγκέντρωση, διαμαρτυρίας από τον ελληνικό λαό.

Τρίτο και σημαντικό, έχει να κάνει με το σύνολο των φοροαπαλλαγών, εισφοροαπαλλαγών και προνομίων που παραχωρούνται στον (ΔΟΜ). Από τη μία, λοιπόν, ο λαός «στενάζει», από τη μία ο λαός δεν μπορεί να τα βγάλει πέρα, και βλέπουμε πως σε τέτοιους διεθνείς οργανισμούς δίνουν τη δυνατότητα φοροαπαλλαγών, εισφοροαπαλλαγών και προνομίων.

Το πιο σημαντικό και το γράφει ξεκάθαρα στο άρθρο 11, ότι υπάλληλοι των αρμόδιων αρχών της Ελληνικής Δημοκρατίας δεν θα εισέρχονται στους χώρους του Κέντρου για την άσκηση υπηρεσιακών καθηκόντων. Άρα, δεν θα έχουν και τη δυνατότητα ελέγχου για το τι και πώς γίνεται μέσα εκεί.

Μας προβληματίζει επίσης για παράδειγμα, η μη παρέμβαση και ανοχή του Διεθνούς Οργανισμού Μετανάστευσης στην άγρια εκμετάλλευση χιλιάδων μεταναστών εργατών σε πολλές χώρες, όπως και τη δική μας, του ανεπτυγμένου κόσμου, όπου χιλιάδες εργαζόμενοι μετανάστες ζουν και εργάζονται σε ένα καθεστώς μόνιμης ομηρίας και τρομοκρατίας χωρίς χαρτιά, ζώντας σε συνθήκες εξαθλίωσης χωρίς εργασιακά ασφαλιστικά δικαιώματα, την ώρα μάλιστα που οι μεγαλο-καπιταλιστές απομυζούν τεράστια μάζα της υπεραξία τους και τεράστια κέρδη.

Όπως, επίσης, μας προβληματίζει και δίνει το περιθώριο να αναπτυχθούν οι σχέσεις με επιχειρηματικούς ομίλους του Διεθνούς Οργανισμού Μετανάστευσης με ΜΚΟ και ιδιώτες και μεγάλες επιχειρήσεις αμφιβόλου περιεχομένου και προσανατολισμού, που θα προσπαθήσουν πάλι πάνω στον πόνο του λαού, πάνω στον πόνο των προσφύγων και των μεταναστών που οι ίδιοι προκαλούν να κερδοφορίσουν.

Με αυτή την έννοια, επιφυλασσόμαστε για όλο αυτό το μνημόνιο βάζοντας όλα αυτά τα ερωτηματικά. Θεωρούμε πως σήμερα είναι μονόδρομος για να δοθεί οριστική λύση σε όλες αυτές τις δυσκολίες της προσφυγιάς, της μετανάστευσης, της πείνας και των λοιμών, η απεμπλοκή της Ελλάδας από τους μεγάλους ιμπεριαλιστικούς σχεδιασμούς του ΝΑΤΟ, της Ε.Ε. και των Ηνωμένων Πολιτειών. Η απεμπλοκή της πατρίδας μας από όλους τους πολέμους, το κλείσιμο των νατοϊκών βάσεων, η επιστροφή όλων των Ενόπλων Δυνάμεων, είτε από την επιχείρηση «ΑΣΠΙΔΕΣ», είτε από την Ερυθρά Θάλασσα, όπως και η αποδέσμευση από το ΝΑΤΟ και την Ε.Ε., έτσι ώστε να ανοίξει ο δρόμος προκειμένου ο λαός να γίνει κυρίαρχος στον τόπο του, με λαϊκή εξουσία και κοινωνικοποίηση των μέσων παραγωγής.

Σας ευχαριστώ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Κι εμείς ευχαριστούμε τον κ. Τσοκάνη.

Ο κύριος Στυλιανός Φωτόπουλος, ο Ειδικός Αγορητής της Κ.Ο.«ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ» έχει τον λόγο για δέκα λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κ. Πρόεδρε.

Θα μου επιτρέψετε πριν ξεκινήσω με την κύρωση του παρόντος νομοσχεδίου, να κάνω μια παρατήρηση. Επειδή πολύ κουβέντα γίνεται τελευταία σχετικά με τον Κανονισμό της Βουλής και ακούσαμε και από τον Πρόεδρο της Βουλής μέσω του τύπου κάποιες ανακοινώσεις, θέλω να μεταφέρω μια προσωπική μου άποψη σχετικά με την διαδικασία της απομακρυσμένης συμμετοχής στις Επιτροπές.

Θεωρώ ότι έχει παρέλθει ο χρόνος και οι ανάγκες που δημιούργησαν τη συμμετοχή στις Επιτροπές μέσω Webex, θα πρέπει να σταματήσει αυτή η διαδικασία, και τουλάχιστον οι Εισηγητές, αλλά και οι συμμετέχοντες στις Επιτροπές να είμαστε με φυσική παρουσία. Αυτή είναι μια προσωπική μου άποψη την καταθέτω και την μεταφέρω σε εσάς, εάν θέλετε να τη μεταφέρετε και στη Διάσκεψη των Προέδρων.

Από εκεί και πέρα, σε ό,τι αφορά το συγκεκριμένο νομοσχέδιο, εμείς ως «ΕΛΛΗΝΙΚΗ ΛΥΣΗ» είμαστε από θέση αρχής απέναντι στον Διεθνή Οργανισμό Μετανάστευσης. Θεωρούμε ύποπτο τον ρόλο του.

Διαβάζω το δελτίο τύπου το οποίο έβγαλε ο Διεθνής Οργανισμός Μετανάστευσης, τον Ιούλιο του τρέχοντος έτους, όταν έγινε γνωστό ότι θα κατασκευασθεί το κέντρο logistic στη Θεσσαλονίκη, όπου ουσιαστικά αυτό το οποίο είχε να τονίσει ο Διεθνής Οργανισμός Μετανάστευσης ήταν ο πολυπολιτισμικός πλούτος της Θεσσαλονίκης. Και αυτό φυσικά δεν είναι κάτι άσχετο με αυτό το οποίο πρέσβευε η Κυβέρνηση της «ΝΕΑΣ ΔΗΜΟΚΡΑΤΙΑΣ» τα τελευταία έξι χρόνια που κυβερνά, αλλά έρχεται σε αντίθεση με αυτό το οποίο προσπαθεί να περάσει και ο τρέχων Υπουργός Μετανάστευσης και Ασύλου, ο κ. Πλεύρης, και ο προηγούμενος, ο κ. Βορίδης.

Επίσης, από τις εκθέσεις του Διεθνούς Οργανισμού Μετανάστευσης διαβάζω για την έγνοια την οποία έχει ο Διεθνής Οργανισμός Μετανάστευσης, για τα εμβάσματα, μια και μιλάμε για νομοσχέδιο του Υπουργείου Οικονομικών κι έχουμε εδώ τον αρμόδιο υπουργό για φορολογικά θέματα, τον κ. Κώτσηρα, για τα εμβάσματα τα οποία μεταφέρουν οι μετανάστες στις χώρες τους και με τις ενέργειες του Διεθνούς Οργανισμού Μετανάστευσης θέλει να αυξηθούν κατά 15 με 20 δισεκατομμύρια ετησίως, σε όλη την Ε.Ε. δεν και μιλάμε για την Ελλάδα βεβαίως.

Αλλά αυτό είναι ένα θέμα το οποίο θα έπρεπε, τουλάχιστον εμάς ως Ελλάδα, να μας προβληματίσει, πέρα από το ιδεολογικό του θέματος, αφού μιλάμε για νομοσχέδιο του Υπουργείου Οικονομικών θα έπρεπε να το ξαναδούμε. Δηλαδή, αυτό είναι το πρόβλημα της Ελλάδας, πώς θα φεύγουν εμβάσματα προς τις χώρες καταγωγής αυτών των ανθρώπων.

Και έρχομαι τώρα στο ίδιο το νομοσχέδιο. Θα ξεκινήσω από το άρθρο 3 που ουσιαστικά περιγράφει το κτίριο το οποίο παραδίδει έτοιμο και ανακαινισμένο το Ελληνικό Δημόσιο στον Διεθνή Οργανισμό Μετανάστευσης. Αλήθεια κύριοι, περισσεύουν κτίρια στο Ελληνικό Δημόσιο; Και αφού περισσεύουν κτίρια στο Ελληνικό Δημόσιο γιατί ως Ελληνική Πολιτεία πληρώνουμε τόσα ενοίκια;

Δεν υπήρχε, δηλαδή, άλλος κρατικός φορέας που θα μπορούσε να παραλάβει ένα κτίριο και να το χρησιμοποιήσει, προκειμένου ο Έλληνας φορολογούμενος, γιατί αυτός είναι ο φορέας, αυτός είναι ο άνθρωπος, αυτός είναι το κέντρο κόστους, για να μιλήσουμε με οικονομικούς όρους, το οποίο παράγει πλούτο, ο Έλληνας φορολογούμενος, να γλιτώσει κάτι από τους φόρους του.

Στο άρθρο 4, κατοχή και χρήση των χώρων. Ουσιαστικά, η Κυβέρνηση παραδίδει στον Διεθνή Οργανισμό Μετανάστευσης, από την 1η Οκτωβρίου του 2025, κατ’ αποκλειστική χρήση και κατοχή αυτό το κτίριο. Kαι μέσα σε όλα τα άλλα, δεσμεύεται να του παρέχει και επαρκή αστυνομική δύναμη.

Δημιουργούμε στην Ελληνική Αστυνομία, άλλη μία πηγή, άλλο ένα πρόβλημα στο οποίο θα πρέπει να παρέχει αστυνομικούς που θα λείψουν από τις γειτονιές τις δικές μας. Γιατί εγώ θα πρέπει να σας πω ότι μένω σε μια γειτονιά στην οποία η αστυνόμευση δεν είναι επαρκής. Στο Μενίδι, για παράδειγμα, έχουμε πολύ σοβαρό πρόβλημα αστυνόμευσης και αυτός είναι και ο λόγος αν θέλετε και σε προσωπικό επίπεδο που εγώ δεν έχω αστυνομικό.

Δηλαδή, θα θεωρούσα ντροπή να έχω αστυνομικό εγώ και η γειτονιά μου, το αστυνομικό τμήμα της περιοχής μου, να μην έχει επαρκή αστυνόμευση. Παρόλα αυτά, εσείς δημιουργείται άλλη μία εστία στην οποία, η Ελληνική Αστυνομία, θα πρέπει να παρέχει αστυνομικούς.

Άρθρο 5. Συντήρηση και επισκευές για όλες τις ανακαινίσεις και επισκευές που θα χρειαστεί το συγκεκριμένο κτίριο, η ευθύνη και το κόστος μεταφέρεται στον Έλληνα, φορολογούμενο. Με συγχωρείτε πάρα πολύ, σε ποια ιδιωτική σύμβαση γιατί όλοι έχουμε εικόνα από ιδιωτικές Συμβάσεις μίσθωσης ακινήτων, ο ιδιοκτήτης αναλαμβάνει, την ανακατασκευή, την ανακαίνιση και την συντήρηση του παρεχόμενου ακινήτου. Και αυτό ισχύει και για την ασφάλεια την οποία διαβάζουμε παρακάτω.

Δηλαδή και την ασφάλιση του συγκεκριμένου κτιρίου, την ευθύνη και το κόστος, το αναλαμβάνει το Ελληνικό Δημόσιο. Αυτή είναι μια Σύμβαση με συγχωρείτε, είναι αποικιοκρατικού χαρακτήρα και τα οφέλη τα οποία ακούσαμε από την πλευρά της συμπολίτευσης από τον Εισηγητή της Νέας Δημοκρατίας, εγώ θεωρώ αστεία.

Τι θα κερδίσει; Θα κερδίσει λέει η ελληνική οικονομία, από 100 θέσεις εργασίας οι οποίες θα δημιουργηθούν στο μέλλον. Δεν γίνεται δεν υπάρχει καμία δέσμευση, αν αυτοί οι άνθρωποι οι οποίοι θα εργάζονται για το Διεθνή Οργανισμό Μετανάστευσης (ΔΟΜ), θα είναι Έλληνες ή θα έρθουν απ έξω και θα κερδίσει λέει από την τόνωση της τοπικής κοινωνίας.

Δηλαδή, θα βγαίνουνε οι εργαζόμενοι του Διεθνούς Οργανισμού Μετανάστευσης (ΔΟΜ), με το μπλοκάκι και θα ψωνίζουν από τα καταστήματα της περιοχής. Το πιστεύει κάποιος αυτό, απ όλους όσους βρίσκονται στην αίθουσα ή από όσους μας ακούνε ότι θα τονωθεί η τοπική κοινωνία από τις προμήθειες τις οποίες θα κάνει ο Διεθνής Οργανισμός Μετανάστευσης (ΔΟΜ);

Αυτό είναι αστείο και μόνο που το συζητάμε.

Άρθρο 6. Λειτουργία του Κέντρου, αυτό το οποίο έλεγα. Ο Διεθνής Οργανισμός Μετανάστευσης (ΔΟΜ), θα τοποθετήσει στο Κέντρο τα στελέχη, τους εμπειρογνώμονες, καθώς και το λοιπό προσωπικό που είναι αναγκαίο. Καμία δέσμευση, από την πλευρά της Κυβέρνησης γι’ αυτό, να δουλεύουν τουλάχιστον εργαζόμενοι, από την Ελλάδα.

Άρθρο 7. Υπηρεσίες Κοινής Ωφέλειας (ΥΚΩ), και Δημόσιες Υπηρεσίες. Όλα αυτά, με εξαίρεση το ρεύμα και το νερό, αλίμονο δηλαδή, θα τα καλύπτει το Ελληνικό Δημόσιο.

Δηλαδή, τις δαπάνες που σχετίζονται με το σύστημα εξαερισμού, τις δαπάνες λειτουργίας συντήρησης και ελέγχου του ανελκυστήρα, θα τις καλύπτει ο Έλληνας φορολογούμενος;

Που το έχετε δει αυτά;

Ποιος υπέγραψε αυτή τη Σύμβαση;

Είναι δυνατόν;

Τι κερδίζουμε εμείς σε τελική ανάλυση από όλα αυτά;

Για το άρθρο 8, σας τα είπα και νωρίτερα. Και την ασφάλιση, του κτιρίου, την αναλαμβάνει το Ελληνικό Δημόσιο. Ουσιαστικά, ανοίγεται μία τρύπα. Ο Διεθνής Οργανισμός Μετανάστευσης (ΔΟΜ), ο οποίος παίρνει αυτό να αναλάβει και την ευθύνη και όχι ο Έλληνας φορολογούμενος. Την ασφαλιστική κάλυψη επιμένουμε ότι θα πρέπει να την αναλάβει με ευθύνη του και με κονδύλια του, ο Διεθνής Οργανισμός Μετανάστευσης (ΔΟΜ).

Άρθρο 9. Αποζημίωση. Η Κυβέρνηση και σε αυτό το άρθρο θα αναλαμβάνει να αποζημιώνει και απαλλάσσει μάλλον τον Διεθνή Οργανισμό Μετανάστευσης(ΔΟΜ), από οποιαδήποτε αποζημίωση.

Άρθρο 10. Προνόμια και ασυλίες, όλα αυτά που προβλέπονται για τις διπλωματικές αποστολές προβλέπονται και για τα στελέχη και τα μέλη του Διεθνή Οργανισμού Μετανάστευσης (ΔΟΜ) και συγκεκριμένα, έχουν και τα προνόμια τα οποία αφορούν φοροαπαλλαγές, απαλλαγές από δασμούς, απαλλαγές από το Φ.Π.Α.

Επί της ουσίας και πριν πάω στο άρθρο 11, η ελληνική οικονομία σας επαναλαμβάνω, πέρα από το ιδεολογικό του θέματος, η ελληνική οικονομία, δεν έχει να κερδίσει τίποτα. Αντίθετα, το Ελληνικό Δημόσιο εκτός των επτά εκατομμυρίων ευρώ τα οποία θα διατεθούν από το Υπερταμείο για το οποίο αναφέρεται, μνημονεύεται στην Ειδική Έκθεση η οποία συνοδεύει το νομοσχέδιο και τα οποία θα δοθούν άμεσα, το Ελληνικό Δημόσιο, μονίμως θα πληρώνει για τις ενέργειες και για την παρουσία του Διεθνούς Οργανισμού Μετανάστευσης (ΔΟΜ). Η πρόσβαση, στο χώρο για τις Ελληνικές Αρχές, δεν θα είναι εφικτή παρά μόνο, με άδεια Τεχνικού Διευθυντή του Κέντρου.

Όλα αυτά, για να δείξει η Κυβέρνηση, για μια ακόμη φορά το καλό της πρόσωπο σε Διεθνείς Οργανισμούς των οποίων εμείς, το ρόλο τον θεωρούμε ύποπτο. Αυτό, ως «Ελληνική Λύση» και για οικονομικούς και για ιδεολογικούς λόγους, μας αναγκάζει να καταψηφίσουμε το συγκεκριμένο σχέδιο νόμου.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Καιρίδης Δημήτριος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Ακρίτα Έλενα, Μπάρκας Κωνσταντίνος, Παππάς Νικόλαος, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Φωτόπουλο. Τον λόγο έχει η κυρία Έλενα Ακρίτα, από την Κοινοβουλευτική Ομάδα ΣΥΡΙΖΑ Προοδευτική Συμμαχία.

**ΕΛΕΝΑ ΑΚΡΙΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, είναι πραγματικά επώδυνος ο ρόλος ενός βουλευτή, να ακούει εδώ μέσα απόψεις, όπως αυτές που εξέφρασε μόλις τώρα, ο συνάδελφός της «Ελληνικής λύσης». Ένιωσα, σαν να βρισκόμαστε στο βαθύ νότο της δεκαετίας του 60 με τους μαύρους, δεν είναι υπερβολή αυτό. Είναι τραγικό το γεγονός ότι οι μετανάστες, οι πρόσφυγες, οι άνθρωποι αυτοί που για οποιουσδήποτε λόγους έρχονται και ψάχνουν για τους ίδιους και τις οικογένειές τους μία καλύτερη ζωή, αντιμετωπίζονται κυριολεκτικά ως «σκουπίδια». Η λέξη λοιπόν, «trash» της δεκαετίας του 60 που ακουγότανε στις περιοχές γύρω από το Μισισιπή, τώρα τον βλέπουμε να μεταγγίζεται με μεγάλη δυστυχώς επιτυχία, στη ρητορική φαρέτρα των ακροδεξιών κομμάτων στη βουλή.

Λοιπόν, πάμε τώρα στο νομοσχέδιο αυτό. Να πούμε κατ’ αρχάς ότι ο ΣΥΡΙΖΑ, επιφυλάσσεται με πλήρη σεβασμό στο ρόλο των Διεθνών Οργανισμών. Βεβαίως, θα κάνουμε πάρα πολύ έντονη κριτική στην κυβερνητική πολιτική διαχείρισης.

Οι Συμφωνίες δράσης, δεν αποτελούν λευκή επιταγή. Οι Οργανισμοί, πρέπει να λειτουργούν με λογοδοσία και σεβασμό στο Διεθνές Δίκαιο και τα Ανθρώπινα δικαιώματα, αλλά και να αφήνονται και ελεύθεροι να υλοποιούν το ρόλο τους και την αποστολή τους, χωρίς να μπαίνουνε προσκόμματα από ρατσιστικές και εθνικιστικές ομάδες που προσπαθούν να τα δυναμιτίσουν.

Επίσης, να πούμε και αυτό αφορά και στον κ. Πλεύρη, ότι οι σχέσεις με Οργανισμούς του ΟΗΕ, δεν μπορούν να χρησιμοποιούνται ως πολιτικό άλλοθι για τις αποτυχίες της Κυβέρνησης.

Κύριε Πρόεδρε, έχουμε επισκεφθεί πάρα πολλές δομές, πρέπει να σας πω ότι ο ΣΥΡΙΖΑ, πήρε πρωτοβουλία να στείλει και κάποια είδη πρώτης ανάγκης στα πλαίσια των Δομών Αλληλεγγύης, που έχουμε για τους πρόσφυγες και τους μετανάστες που ζουν κάτω από τραγικές συνθήκες και δεν έχουν ένα δεύτερο μπλουζάκι να βάλουνε, μια μπλούζα δεύτερη, Για να μην μιλήσουμε για τα παιδιά που αντιμετωπίζονται χειρότερα από ότι οι «αδέσποτοι σκύλοι στην Ελλάδα» και πιστέψτε με οι «αδέσποτοι σκύλοι», αντιμετωπίζονται με βαρβαρότητα και κτηνωδία.

Έχουμε επισκεφθεί λοιπόν, σημεία υποδοχής, έχουμε δει την τραγική κατάσταση των οικίσκων σε πολλές δομές, έχουμε δει τις διαρροές, την έλλειψη μόνωσης, προβλήματα υγιεινής και ασφάλειας. Είναι δηλαδή, απίστευτο το πόσο επικίνδυνο είναι να ζεις εκεί πέρα έστω και ένα εικοσιτετράωρο από τις λοιμώξεις. Υπάρχει απόλυτη απουσία συντήρησης και υποδομής. Οι σοβάδες πέφτουν στα κεφάλια των ανθρώπων, τα δάπεδα καταρρέουν, υπηρεσίες καθαριότητας επί της ουσίας δεν υπάρχουν.

Τεχνική υποστήριξη επί της ουσίας δεν υπάρχει. Είναι απίστευτα υποβαθμισμένο το επίπεδο διαβίωσης, σαν να μην είναι άνθρωποι ίσοι με εμάς. Την εποχή λοιπόν του κυρίου Πλεύρη, βλέπουμε ότι όλο και περισσότερες εξώσεις προσφύγων σημειώνονται, όλο και περισσότερες απορρίψεις αιτημάτων ακόμα και με οικογένειες με μικρά παιδάκια. Δεν υπάρχει καμία πρόβλεψη για εναλλακτική στέγαση, αλλά τους βγάζουν από εκεί και κοιμούνται στο παγκάκι. Σας μιλάω ειλικρινά γιατί το έχουμε ψάξει και το λέω μετά λόγου γνώσεως. Δεν υπάρχει καμία σύνδεση με Δομές Πρόνοιας και καμία σύνδεση με προγράμματα Κοινωνικής Κατοικίας.

Επίσης, αυτές οι εξώσεις που γίνονται μέσα στη μέση της σχολικής χρονιάς, διακόπτεται η φοίτηση των παιδιών στα δημοτικά σχολεία. Αλλάζουν συνέχεια σχολεία αν βρούνε, με αποτέλεσμα βεβαίως να θυματοποιούνται και να αντιμετωπίζουνε το μπούλινγκ των μαθητών από σχολείο σε σχολείο, δηλαδή το ρατσιστικό bullying. Γνωρίζουμε όλοι ότι τα προγράμματα σπουδών έχουν οδηγηθεί σε λειτουργική απαξίωση. Υπάρχει διακοπή επιδότησης ενοικίου, περιορισμός εκπαιδευτικών προγραμμάτων και ουσιαστική κατάργηση της ενταξιακής πολιτικής. Οι αναγνωρισμένοι πρόσφυγες παραμένουν «αόρατοι» για το κράτος, χωρίς κοινωνική και οικονομική στήριξη. Και για να μην μιλήσουμε βέβαια για τις προσφυγίνες και τις μετανάστριες, οι οποίες δουλεύουν σε μαύρες και ανασφάλιστες εργασίες, είναι φροντίστριες ηλικιωμένων ανθρώπων, καθαρίστριες, και αντιμετωπίζουν πάρα-πάρα πολλά φαινόμενα σεξουαλικής παρενόχλησης τα οποία εννοείται ότι δεν τολμούν να καταγγείλουν, διότι ανάμεσα στην απέλαση και την εργασιακή δουλεία, διαλέγουν το δεύτερο και διαλέγουν τη σεξουαλική παρενόχληση γιατί είναι μανάδες και έχουν παιδιά να ταΐσουν.

Υπάρχει μία καθυστέρηση και θα θέλαμε να επισημάνουμε στην παράταση των συμβάσεων με συνέπεια την αβεβαιότητα και την αποψίλωση των υπηρεσιών. Οι εργαζόμενοι αυτοί οι ήρωες, πραγματικά καλύπτουν καθημερινές κρίσιμες λειτουργίες των δομών όχι μόνο διοικητική υποστήριξη, καθαριότητα ή σίτιση, αλλά αναλαμβάνουν δηλαδή και υποχρεώσεις που δεν τους αναλογούν. Εκτινάσσονται όπως είπα και πριν τα ποσοστά και οι απορρίψεις αιτήσεων ασύλου και θέλω να το τονίσω αυτό, όπου προκαλούν ερωτήματα για την αμεροληψία της διαδικασίας. Είναι πολύ σημαντικό. Θέλω να το δούμε χωριστά. Υπάρχει επίσης η σοβαρή ανησυχία για υποβάθμιση της ποιότητας εξέτασης και ελλιπή αιτιολόγηση των απορριπτικών αποφάσεων.

Έχουμε και αναφορές καθώς τις έχουμε και εμείς ήδη στον ΣΥΡΙΖΑ για την εκ των προτέρων διαμορφωμένη στάση από τις αρμόδιες αρχές, σε βάρος της αρχής της ανυποληψίας. Γνωρίζουμε πάρα πολύ καλά τις αποφάσεις του ΣτΕ για την επανέκδοση της ΚΥΑ, που χαρακτηρίζει την Τουρκία ως ασφαλή τρίτη χώρα. Η ΚΥΑ εξατομικεύει την απόρριψη της αίτησης ασύλου, στη βάση ενός νομικού τέχνασμα, ενός «τρικ», χωρίς να εξετάζεται η ουσία της υπόθεσης. Θα ήθελα να πω λίγο για τις πολιτικές αδιεξόδου και την εμμονή της Κυβέρνησης στις επιστροφές ότι καλά και σώνει, όλοι πρέπει να φύγουν, παρά το γεγονός ότι έχουν αποδειχθεί και ανεφάρμοστες και αναποτελεσματικές. Δημιουργείται δηλαδή μια κατάσταση «Limbo State», όπου αυτοί οι άνθρωποι είναι χωρίς χαρτιά, χωρίς στήριξη και χωρίς δυνατότητα αποχώρησης. Είναι δηλαδή οι «αόρατοι» συνάνθρωποί μας. Οι επιστροφές και θα κλείσω με αυτό, χρησιμοποιούνται στην ουσία, ως πολιτική επίδειξη πυγμής μιας ακροδεξιάς πολιτικής που δεν κρατάει πια ούτε προσχήματα σε θέματα ρατσισμού και σε θέματα ανισότητας ανθρωπίνων δικαιωμάτων.

Μια τελευταία παρατήρηση για το ναυάγιο της Πύλου, με δεκάδες νεκρούς και αγνοούμενους που παραμένει χωρίς ακόμα καμία διερεύνηση των ευθυνών, παρά τις επανειλημμένες ερωτήσεις που έχουμε θέσει εμείς στον ΣΥΡΙΖΑ και τα άλλα προοδευτικά κόμματα και παρά το γεγονός ότι υπάρχει το πόρισμα του Συνηγόρου του Πολίτη με ευρήματα που εγείρουν σοβαρά ερωτηματικά για τη στάση των αρχών. Οι επαναπροωθήσεις και η συνεδριακή διαδικασία «Fast Track», πλήττουν το δικαίωμα πρόσβασης στο άσυλο ενώ παραβιάζουν θεμελιώδεις αρχές του διεθνούς και ευρωπαϊκού δικαίου. Σαν συμπέρασμα θα έλεγα κλείνοντας ότι η Ελλάδα θα πρέπει να σταματήσει να λειτουργεί θα πω και εγώ ως το τετριμμένο «αποθήκη ψυχών» για λογαριασμό της Ευρώπης. Χρειάζεται ριζική αλλαγή της πολιτικής ασύλου και υποδοχής, με έμφαση στην ένταξη, την νομιμότητα και το σεβασμό επιτέλους των ανθρωπίνων δικαιωμάτων. Εμείς όπως και όλα πιστεύω τα προοδευτικά κόμματα καλούμε σε αλλαγή συσχετισμών στην Ευρώπη, ώστε η χώρα να ασκήσει πίεση για αλληλεγγύη και δίκαιη κατανομή και όχι να υλοποιεί τιμωρητικές πολιτικές σαν αυτές του κυρίου Πλεύρη που στρέφονται απευθείας πλέον ενάντια στις ανθρώπινες ζωές.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε την κυρία Ακρίτα. Τον λόγο έχει ο κύριος Δημήτριος Τζανακόπουλος, Ειδικός Αγορητής της Κ.Ο «ΝΕΑ ΑΡΙΣΤΕΡΑ».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Θα είμαι αρκετά σύντομος κύριε Πρόεδρε, όμως πριν ξεκινήσω οφείλω και εγώ να εκφράσω τα συλλυπητήριά μου για τον χαμό του συναδέλφου Απόστολου Βεσυρόπουλου, ο οποίος πολιτικά κινήθηκε με ευπρέπεια σε όλα τα χρόνια της πολιτικής του πορείας και αυτό είναι κάτι το οποίο νομίζω ότι όλοι μας οφείλουμε να κρατήσουμε. Συλλυπητήρια στην οικογένεια και τους οικείους του, αλλά και στο κόμμα του και την Κοινοβουλευτική Ομάδα της Νέας Δημοκρατίας.

Το μεγάλο ζήτημα κύριε Υπουργέ, προκύπτει από τα όσα ακούστηκαν πριν από λίγο από τον εκπρόσωπο της «ΕΛΛΗΝΙΚΗΣ ΛΥΣΗΣ», όπου άσκησε κριτική για τις επιχορηγήσεις εκ μέρους του ελληνικού δημοσίου, σε έναν διεθνή οργανισμό, ο οποίος με το παρόν μνημόνιο συμφωνεί με την Ελληνική Δημοκρατία για την δημιουργία του κέντρου διαχείρισης εφοδιαστικής αλυσίδας. Τι σημαίνει αυτό. Σημαίνει ότι η παροχή ανθρωπιστικής βοήθειας σε ολόκληρο τον κόσμο ή τουλάχιστον σε πάρα πολλές περιοχές του κόσμου, θα έχει ως κέντρο, ως κόμβο από τον οποίο θα φεύγει η ανθρωπιστική βοήθεια τη Θεσσαλονίκη. Βεβαίως, στο μνημόνιο αυτό περιγράφονται συγκεκριμένες διευκολύνσεις εκ μέρους της ελληνικής πολιτείας, της ελληνικής δημοκρατίας, οι οποίες είναι πανομοιότυπες, για όλους τους διεθνείς οργανισμούς οι οποίοι επιλέγουν να έχουν την έδρα τους στην Ελλάδα.

Διότι, το να επιλέξει ένας διεθνής οργανισμός να έχει την έδρα του στην Ελλάδα ή να δημιουργήσει ένα παράρτημα το οποίο θα έχει την έδρα του στην Ελλάδα δεν είναι κάτι συνηθισμένο. Δεν έχουμε και πολλούς διεθνείς οργανισμούς οι οποίοι να επιλέγουν τη χώρα μας ως κέντρο των δραστηριοτήτων τους είτε αυτές είναι οι διοικητικές τους δραστηριότητες. Δηλαδή, να έχουν την τυπική έδρα τους στην Ελλάδα είτε είναι παρακολουθηματικές του οργανισμού δραστηριότητες, όπως είναι στην συγκεκριμένη περίπτωση, το Εφοδιαστικό Κέντρο. Γι’ αυτό λοιπόν τον λόγο η χώρα όπως και όλες οι χώρες του κόσμου για να προσελκύσουν διεθνείς οργανισμούς, προσφέρουν συγκεκριμένες διευκολύνσεις. Γιατί νομίζετε εκτός όλων των άλλων ότι οι περισσότεροι διεθνείς οργανισμοί έχουν την έδρα τους στη Γενεύη; Είναι τυχαίο;

Η Ελβετία ξέρετε τι είδους διευκολύνσεις προτείνει και προσφέρει στους διεθνείς Οργανισμούς για να φέρνουν τις έδρες τους στη Γενεύη;

Είναι χαζοί οι Ελβετοί και είναι έξυπνοι της «Ελληνικής Λύσης»;

Πάμε, λοιπόν, τώρα λίγο παρακάτω.

Όλα αυτά εκτός από μισανθρωπισμό, το γνωστό μισανθρωπισμό της Ακροδεξιάς και των στελεχών της είτε αυτά κοσμούν την Κοινοβουλευτική Ομάδα της «Ελληνικής Λύσης» είτε άλλων ακροδεξιών κομμάτων δηλώνει και βαθύτατη άγνοια.

Ο Διεθνής Οργανισμός Μετανάστευσης με κέντρο αυτό των Logistics θα διαχειρίζεται ανθρωπιστική βοήθεια ύψους κοντά στα 2 δισεκατομμύρια στη Θεσσαλονίκη. Ξέρετε τι σημαίνει αυτό;

Κύριοι που ρωτάτε τι θα κερδίσουμε 7 εκατομμύρια ως Ελληνικό Δημόσιο στο Διεθνή Οργανισμό Μετανάστευσης για να έχει την έδρα του εδώ, αλλά ακόμα και αυτό να μην ίσχυε, διότι αυτό είναι ένα επιχείρημα το οποίο καταλαβαίνουν οι μισάνθρωποι, θα έπρεπε να τα δώσουμε αυτά τα 7 εκατομμύρια και να είναι εδώ η έδρα της εφοδιαστικής αλυσίδας για να συμβάλει η χώρα με αυτές τις δυνάμεις που έχει στην παροχή ανθρωπιστικής βοήθειας σε ανθρώπους που έχουν ανάγκη. Αυτό ο μισάνθρωπος δεν το καταλαβαίνει , δεν θα το καταλάβει ποτέ.

Λοιπόν, το πρόβλημα δεν βρίσκεται, κύριοι της Νέας Δημοκρατίας και κύριε Υπουργέ, σε αυτά που συζητάμε αυτή τη στιγμή σε αυτήν εδώ την αίθουσα. Το πρόβλημα βρίσκεται έναν όροφο παρακάτω σε αυτά που συζητιούνται αυτή τη στιγμή στη Γερουσία, όπου έχουμε την ακρόαση των φορέων για το απάνθρωπο νομοσχέδιο Πλεύρη, όπου οι καταγγελίες διαδέχονται η μία την άλλη για αντισυνταγματικότητα, για παραβίαση διεθνών υποχρεώσεων της χώρας, για τιμωρητική πολιτική, διότι επαναλαμβάνω αυτό που είπα και προχθές, ότι πρόκειται για νομοσχέδιο το οποίο θεσμοθετεί στρατόπεδα συγκέντρωσης στην Ελλάδα παραβιάζοντας θεμελιώδεις συνταγματικές αρχές και θεμελιώδεις αρχές του διεθνούς δικαίου και σεβασμού των ανθρωπίνων δικαιωμάτων. Αυτό το οποίο επιχειρεί είναι να παρατείνει την κράτηση ανθρώπων οι οποίοι δεν δικαιούνται άσυλο χωρίς δίκη στους 24 μήνες και, ταυτόχρονα, ποινικοποιεί την παράτυπη μετανάστευση κόντρα σε όλα όσα προβλέπουν οι διεθνείς συμβάσεις για το σεβασμό των ανθρωπίνων δικαιωμάτων και μάλιστα τιμωρεί την παράτυπη μετανάστευση με ποινή 2 έως 5 έτη.

Γιατί το κάνει αυτό ξέρετε;

Διότι γνωρίζουν όλοι και ο κ. Πλεύρης, αλλά και οι υπόλοιποι ακροδεξιοί ότι οι επιστροφές στις χώρες από τις οποίες προέρχονται αυτοί οι άνθρωποι είναι αδύνατες όχι με ευθύνη της Ελλάδας, αλλά δεν τους δέχονται πίσω. Πώς θα τους στείλεις ακόμα και τους παράτυπους;

Επομένως, τι σκέφτηκε ο κ. Πλεύρης;

Ας τους κρατάμε στη φυλακή 7, 8, 9 χρόνια.

Για αυτό μιλάμε για αποθήκη ανθρώπινων ψυχών. Αφού δεν μπορούμε να τους επιστρέψουμε να τους βάλουμε στη φυλακή και ανοίγει ο δρόμος για πιο ριζοσπαστικά μέτρα, για να αιτηθούν κάποιοι μισάνθρωποι ακόμη πιο ριζοσπαστικά μέτρα. Δεν φτάνει λένε αυτό. Θα τους κρατάμε εδώ και θα τους ταΐζουμε; Στη θάλασσα , στείλτε τους πίσω, όπως είναι. Πού θα τους στείλετε;

Καταλάβατε τι δρόμο έχετε ανοίξει, υιοθετώντας όλη την ατζέντα και όλη τη ρητορική των ακραίων αυτών πολιτικών δυνάμεων;

Μπροστά μας θα τα βρούμε όλα.

Τα πράγματα, λοιπόν, είναι επικίνδυνα πια και ευθύνεστε εσείς για το γεγονός ότι έχουμε φτάσει σε αυτό το σημείο επικινδυνότητας.

Οφείλουμε να ακολουθήσουμε άλλη πολιτική.

Επιφυλασσόμαστε για την Ολομέλεια.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής)**: Ευχαριστούμε τον κ. Τζανακόπουλο.

Τον λόγο έχει ο κ. Βορύλλας.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα «ΝΙΚΗ»):** Ευχαριστώ, κύριε Πρόεδρε.

Κύριε Υπουργέ, κύριοι συνάδελφοι, πριν ξεκινήσω την τοποθέτησή μου θα ήθελα και εγώ να εκφράσω τη βαθιά οδύνη για τον πρόωρο χαμό του συναδέλφου μας Απόστολου Βεσυρόπουλου . Ο Απόστολος ήταν ένας φίλος μου που τον γνώριζα πάρα πολλά χρόνια πολύ πριν γίνει Βουλευτής, ήταν ένας άνθρωπος με ήθος και αρχές, πάντα αγαπητός και χαμογελαστός που θα μας λείψει από τα έδρανα της Βουλής. Εκφράζω τα ειλικρινή μου συλλυπητήρια στην οικογένειά του και στους οικείους του.

Σήμερα συζητούμε την κύρωση ενός Μνημονίου Κατανόησης με το Διεθνή Οργανισμό Μετανάστευσης που προβλέπει τη δημιουργία ενός Κέντρου Διαχείρισης Εφοδιαστικής Αλυσίδας του ΔΟΜ στην Ελλάδα. Πρόκειται για μια απόφαση που δεν είναι ουδέτερη ούτε τυπική και αγγίζει τον πυρήνα του μεγαλύτερου ίσως ζητήματος που αντιμετωπίζει η χώρα μας εδώ και δεκαετίες, το πρόβλημα της παράνομης μετανάστευσης.

Η Ελλάδα ως εξωτερικό σύνορο της Ευρωπαϊκής Ένωσης δέχεται δυσανάλογες πιέσεις. Τα νησιά του Αιγαίου, ο Έβρος, οι μεγάλες πόλεις έχουν μετατραπεί σε χώρους υποδοχής συνεχών ροών πολλές φορές πέραν των δυνατοτήτων μας. Οι τοπικές κοινωνίες αισθάνονται αδικημένες, εγκαταλελειμμένες και συχνά ανήμπορες να αντιμετωπίσουν τις συνέπειες (κοινωνικές εντάσεις, αύξηση παραβατικότητας, πολιτισμικές συγκρούσεις, πίεση σε υποδομές υγείας, εκπαίδευσης και πρόνοιας).

Πριν τοποθετηθούμε στην παρούσα Κύρωση θα θέλαμε να αναφερθούμε στη δυσμενή κατάσταση που διαμορφώνεται στην Κρήτη η οποία ζει κάτι περισσότερο από μία κρίση μεταναστευτικών ροών. Ζει αυτό που η διπλωματική αργκό αποκαλεί «υβριδική απειλή» και η κοινή λογική κατανοεί ως και εισβολή με μη στρατιωτικά μέσα.

Η ευθυγράμμιση των δύο κυβερνήσεων της δυτικής και της ανατολικής Λιβύης στο ζήτημα του παράνομου Τουρκολιβυκού Συμφώνου μετατρέπει τον ηγέτη της ανατολικής Λιβύης στρατάρχη Χαφτάρ σε όργανο της αναθεωρητικής Τουρκίας . Αυτό που η Τουρκία δεν κατάφερε στον Έβρο πριν μερικά χρόνια προσπαθεί να το πετύχει σήμερα στην Κρήτη, απλά βρισκόμαστε στις αρχές του όλου σχεδίου της.

Η Ελλάδα δυστυχώς έχει αποδεχθεί τη μοίρα της. Δεμένη χειροπόδαρα από διεθνείς δεσμεύσεις δεν έχει το δικαίωμα να αποτρέψει πλόες ούτε να προβεί σε απελάσεις. Μέσα σε αυτά σε όλα αυτά και με περισσή ανευθυνότητα τα Αριστερά Κόμματα εμμένουν σε πολιτικές ανοιχτών θυρών αδιαφορώντας για τα σοβαρά κοινωνικά προβλήματα και την πληθυσμιακή αλλοίωση που δημιουργεί η λαθρομετανάστευση στη χώρα μας.

Η Σύμβαση της Γενεύης του 1951 ένα θεσμικό κατάλοιπο του μεταπολεμικού ανθρωπισμού δεσμεύει τη χώρα ακόμη και αν η ίδια πραγματικότητα δείχνει ότι το έχει ξεπεράσει κατά δεκαετίες, όμως τα κράτη που δε μπορούν να ελέγξουν ποιος μπαίνει στο έδαφός τους απλώς παύουν να είναι κράτη. Αν δεν υπάρξει αναθεώρηση της Σύμβασης της Γενεύης του 1951 με διαχωρισμό μεταξύ πραγματικών διωκόμενων και των οργανωμένων μετακινούμενων πληθυσμών από δουλεμπόρους η επόμενη φάση δεν θα αφορά νομικά κείμενα, αλλά θα αφορά εσωτερική αστάθεια, κοινωνική σύγκρουση και δημοκρατικό εκφυλισμό σε όλη την Ευρωπαϊκή Ένωση.

Μέσα σε αυτό το περιβάλλον τίθεται το ερώτημα: βοηθάει ή επιβαρύνει ένα τέτοιο Κέντρο του Διεθνούς Οργανισμού Μετανάστευσης;

Το Κίνημά μας εντοπίζει αρκετά προβλήματα και ανησυχίες που δεν μπορούμε να παραβλέψουμε.

Με τη δημιουργία ενός Κέντρου Εφοδιαστικής του ΔΟΜ στην Ελλάδα στέλνουμε το μήνυμα ότι η χώρα είναι η φυσική πύλη και η μόνιμη βάση διαχείρισης μεταναστευτικών ροών. Αυτό μπορεί να ενθαρρύνει νέα κύματα παράτυπων μεταναστών που θα θεωρήσουν ότι εδώ πάντα υπάρχει χώρος και αρκετή υποστήριξη.

Όταν εγκαθίσταται ένας Διεθνής Οργανισμός, με τόσο ευρείες αρμοδιότητες σε ελληνικό έδαφος, τίθεται το ζήτημα του ποιος, τελικά, έχει τον πρώτο λόγο, το Ελληνικό κράτος ή ένας διεθνής φορέας που λειτουργεί με δικά του πρωτόκολλα και προτεραιότητες;

Από τη φύση του ο Διεθνής Οργανισμός Μετανάστευσης (ΔΟΜ) διευκολύνει τη λαθρομετανάστευση, αφού δεν κάνει καμία διάκριση σε πρόσφυγες και λαθρομετανάστες, προσφέροντας βοήθεια σε όλους, ανεξαιρέτως, ακόμα και σε ανθρώπους που μετακινούνται από παράνομα κυκλώματα διακίνησης.

Θεωρούμε πολύ πιθανή την επιβάρυνση του κρατικού προϋπολογισμού με δαπάνες εγκατάστασης και λειτουργίας του Κέντρου Διαχείρισης Εφοδιαστικής Αλυσίδας. Παρότι λέγεται ότι το Κέντρο θα χρηματοδοτείται κυρίως από τον Διεθνή Οργανισμό Μετανάστευσης (ΔΟΜ), δεν υπάρχει σαφής διαβεβαίωση ότι δεν θα υπάρξει κόστος για τις ελληνικές υποδομές, για τη γη που θα παραχωρηθεί, για τις υπηρεσίες ασφαλείας και υποστήριξης.

Η εμπειρία μας, δείχνει ότι συχνά τα προσωρινά βάρη γίνονται μόνιμα.

Θα πρέπει να υπάρξει ρητή δέσμευση ότι κανένα κόστος δεν θα αναληφθεί από τη χώρα μας για την ίδρυση και τη λειτουργία του Κέντρου.

Οι πολίτες μας, έχουν κουραστεί να ακούν υποσχέσεις και καλές προθέσεις. Βλέπουν τα Κέντρα Φιλοξενίας να διογκώνονται, οι γειτονιές τους να αλλάζουν και αισθάνονται ότι το κράτος αποφασίζει ερήμην τους.

Από την άλλη πλευρά, πρέπει να αναγνωρίσουμε ότι το Κέντρο θα μπορούσε θεωρητικά να προσφέρει καλύτερο συντονισμό και πιο γρήγορη παροχή ανθρωπιστικής βοήθειας, ειδικά σε περιπτώσεις κρίσεων.

Επίσης, θα μπορούσε να δημιουργήσει θέσεις εργασίας στον τομέα της εφοδιαστικής αλυσίδας και να προσφέρει τεχνογνωσία.

Το βασικότερο, όμως, είναι να επιδιώξουμε το Κέντρο Διαχείρισης Εφοδιαστικής Αλυσίδας να διασυνδεθεί με ουσιαστικό τρόπο με την πρωτογενή παραγωγή και να εφοδιάζονται όσο το δυνατόν περισσότερα προϊόντα ελληνικής προέλευσης.

Ωστόσο, τα παραπάνω θετικά σημεία, δεν πιστεύουμε ότι η Κυβέρνηση θα τα εκμεταλλευτεί, διότι έχει μάθει να δίνει χωρίς να λαμβάνει ουσιαστικά ανταλλάγματα.

Κυρίες και κύριοι συνάδελφοι, όμως, πρέπει να αναρωτηθούμε είναι αυτά τα οφέλη αρκετά για να αντισταθμίσουν τις γεωπολιτικές, κοινωνικές και δημογραφικές συνέπειες;

Η Ελλάδα δεν χρειάζεται ένα Κέντρο Διεθνών Οργανισμών που θα έρχονται να διαχειρίζονται το πρόβλημα παράνομης μετανάστευσης λες και είναι μία τεχνική δυσλειτουργία.

Η Ελλάδα χρειάζεται πραγματική προστασία των συνόρων της, ισχυρή στήριξη από την Ευρωπαϊκή Ένωση, δίκαιη κατανομή των βαρών μεταξύ των κρατών - μελών και πολιτικές που θα αποθαρρύνουν τις παράτυπες ροές, αντί να τις νομιμοποιούν εκ των υστέρων.

Το ζήτημα, λοιπόν, δεν είναι αν θα έχουμε καλύτερη εφοδιαστική αλυσίδα, αλλά, αν θα συνεχίσουμε να αντιμετωπίζουμε τη χώρα μας ως χώρο διέλευσης, αντί ως κυρίαρχο κράτος με σύνορα και όρια.

Το μνημόνιο αυτό, αντί να δίνει λύση στο πρόβλημα της λαθρομετανάστευσης ενδέχεται να το παγιώσει και να το ενισχύσει.

Εμείς οφείλουμε να σταθούμε με υπευθυνότητα απέναντι στον Ελληνικό λαό και να πούμε την αλήθεια, ότι χωρίς πραγματική στρατηγική για την αποτροπή των ροών κανένα Κέντρο, καμία Εφοδιαστική Αλυσίδα και κανένα Μνημόνιο, δεν θα μας βγάλει από το αδιέξοδο.

Τέλος, εκτός από τη δημιουργία Κέντρων Διαχείρισης Εφοδιαστικής Αλυσίδας, θα πρέπει να δημιουργηθούν και «Κέντρα Επαναπροώθησης Λαθρομεταναστών» στις χώρες καταγωγής τους, ειδικά των οργανωμένων μετακινούμενων πληθυσμών από δουλεμπόρους και άλλα παράνομα κυκλώματα.

Ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Βορύλλα.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ», κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ»):** Ευχαριστώ, κύριε Πρόεδρε.

Θα ήθελα να ξεκινήσω εξηγώντας τι, ακριβώς, έχουμε μπροστά μας αναφορικά με την κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ» και κατόπιν, θα ήθελα να επισημάνω με ποιον τρόπο αυτό δείχνει την οξεία αντιφατικότητα στην κυβερνητική πολιτική γύρω από ζητήματα μετανάστευσης.

Η Σύμβαση αυτή, έρχεται σε συνέχεια μιας προηγούμενης Σύμβασης που ψηφίστηκε από τη Βουλή στις αρχές του Ιουνίου και αυτή είχε σκοπό να εγκαταστήσει στη Θεσσαλονίκη τον Διεθνή Οργανισμό Μετανάστευσης (ΔΟΜ). Ήταν μία Συμφωνία βάσης, η οποία έδωσε σημαντική παρουσία στον Διεθνή Οργανισμό Μετανάστευσης (ΔΟΜ) στη Συμπρωτεύουσα.

Το Μνημόνιο Κατανόησης αυτό, αφορά μία συνοδευτική, αν θέλετε, Συμφωνία, που είναι εξάρτηση της πρώτης, του Ιουνίου και με βάση την οποία θα παραχωρηθεί χώρος στη Διεθνή Έκθεση Θεσσαλονίκης (ΔΕΘ), ούτως ώστε ο Διεθνής Οργανισμό Μετανάστευσης (ΔΟΜ) να μπορεί να διοργανώσει την εφοδιαστική αλυσίδα για την παροχή ανθρωπιστικής βοήθειας σε ένα ευρύ δίκτυο δραστηριοτήτων που έχει.

Ο Διεθνής Οργανισμό Μετανάστευσης (ΔΟΜ) ιδρύθηκε στα τέλη της δεκαετίας του 1940. Η Σύμβαση που τον ίδρυσε υπεγράφη, τελικά, το 1953. Ο Οργανισμός αυτός, είναι ένας από τους Οργανισμούς των Ηνωμένων Εθνών (Ο.Η.Ε.) και το 2016 σχετίστηκε με τον Ο.Η.Ε.. Η Πρόεδρος του, η κυρία Amy Poeppler, είχε επισκεφτεί την Ελλάδα τον περασμένο Φεβρουάριο και με βάση αυτή την επίσκεψη και τη συνάντησή της με τον Υπουργό Εξωτερικών, υπεγράφη η Σύμβαση που κυρώθηκε τον Ιούνιο για την Συμφωνία Βάσης στη Θεσσαλονίκη και τώρα έχουμε και αυτήν την δεύτερη Σύμβαση με τον Υπουργό Εθνικής Οικονομίας.

Η πολιτική μετανάστευσης της Κυβέρνησης πραγματικά κινείται σε δύο άκρως αντιφατικά επίπεδα. Αυτή τη στιγμή, όπως, ειπώθηκε από προηγούμενους συναδέλφους, στην αίθουσα της Γερουσίας γίνεται ακρόαση φορέων για το νομοσχέδιο του κ. Πλεύρη, σχετικά με την κράτηση των μεταναστών, των αιτούντων άσυλο, οι οποίοι δεν παίρνουν έγκριση στις αιτήσεις ασύλου που κάνουν.

Ο κ. Πλεύρης έχει ήδη εισαγάγει, πριν από μερικές βδομάδες, μία ρατσιστική τροπολογία με την οποία αναστέλλεται η διαδικασία παροχής ασύλου σε όσους το ζητούν από τη Βόρεια Αφρική.

Από την πλευρά της «ΠΛΕΥΣΗΣ ΕΛΕΥΘΕΡΘΙΑΣ» έχουμε κάνει επίκαιρη ερώτηση για το θέμα αυτό, την έκανα εγώ στον κ. Πλεύρη. Και τότε είχα την ευκαιρία να χαρακτηρίσω την πολιτική του και τον τρόπο με τον οποίο την υποστηρίζει ως άκρως ρατσιστικό και την πολιτική του και την προσέγγισή του στο θέμα των προσφύγων και της μετανάστευσης ως μία προσέγγιση, η οποία έχει φασίζοντα χαρακτηριστικά.

Η γραμμή αυτή, συνεχίζεται τώρα με το νομοσχέδιο που φέρνει και με το οποίο προσπαθεί στην πραγματικότητα, όπως και με την τροπολογία που έφερε για τις ροές μεταναστών από τη Βόρεια Αφρική, προσπαθεί να αντιμετωπίσει το πρόβλημα των αυξημένων ροών με το να φτιάξει, με το να δημιουργήσει στρατόπεδα συγκέντρωσης στην πραγματικότητα μεταναστών.

Η πολιτική αυτή, μοιάζει πάρα πολύ με την πολιτική που υιοθέτησε στις αρχές το μετεμφυλιακό κράτος, όταν έφτιαχνε στρατόπεδα συγκέντρωσης για τους κομμουνιστές, τα οποία δεν φτιάχνονταν χωρίς στόχο, είχαν στόχο. Ο σκοπός της Μακρονήσου ήταν να υπογράψουν οι κρατούμενοι κομμουνιστές και ύποπτοι κομμουνιστές, γιατί έτσι θεωρείτο τότε ότι είναι ύποπτοι αυτοί που πιστεύουν στον κομμουνισμό, να υπογράψουν μια δήλωση μετανοίας.

Το νομοσχέδιο που συζητείται στην αίθουσα της Γερουσίας αυτή τη στιγμή, θέλει να επιβάλλει τη φυλάκιση για μεγάλο χρονικό διάστημα σε μετανάστες και αιτούντες άσυλο των οποίων η αίτηση δεν εγκρίνεται μέχρις ότου να υπογράψουν και αυτοί, να συνεργαστούν, να επαναπροωθηθούν στις χώρες τους, διότι δεν υπάρχει μηχανισμός προώθησης στις χώρες προέλευσης των μεταναστών αυτών, αν οι χώρες αυτές δεν τους στέλνουν πίσω. Οπότε, αυτό είναι που θεσμοθετεί το ρατσιστικό νομοσχέδιο που έχει φέρει ο κ. Πλεύρης.

Βεβαίως, η πολιτική αυτή, έρχεται σε πλήρη αντίθεση με την προσπάθεια άλλων υπουργών της Κυβέρνησης. Ο κ. Γεραπετρίτης είχε υπογράψει τη Σύμβαση με τον Διεθνή Οργανισμό Μετανάστευσης (ΔΟΜ), την οποία ψήφισε η Βουλή τον περασμένο Ιούνιο και τώρα έχουμε τη Σύμβαση αυτή, το Μνημόνιο, το οποίο έχει υπογράψει ο κ. Πιερρακάκης, αρχικά και το συζητάμε.

Η Κυβέρνηση βεβαίως στη βάση της ακολουθεί τη γραμμή των Πλεύρη και Βορίδη, αλλά υπάρχει μια προσπάθεια εμφανής από άλλους Υπουργούς της Κυβέρνησης να ενθαρρύνουν μια πολιτική μετανάστευσης, η οποία εμπίπτει στο διεθνές δίκαιο και ο ΔΟΜ είναι ένας θεσμός, ο οποίος εφαρμόζει στο μεγαλύτερο βαθμό το διεθνές δίκαιο για τους πρόσφυγες και τους αιτούντες άσυλο.

Πρέπει, επίσης, να πούμε ότι ο ΔΟΜ έχει μεγάλη παρουσία στην Ελλάδα ιστορικά. Πρόκειται για έναν Οργανισμό, ο οποίος έχει στη χώρα μας τη μεγαλύτερη αντιπροσωπεία που έχει σε όλη την Ευρώπη και έχει συμβάλει, κυρίως με θετικό τρόπο κατά την άποψή μας, έχουμε ασκήσει κριτική στη συζήτηση που είχαμε τον περασμένο Ιούνιο στην Ολομέλεια για την ολιγωρία του ΔΟΜ για ορισμένα ζητήματα, όπως το ναυάγιο της Πύλου και κάποια άλλα θέματα που παραβιάζουν το διεθνές δίκαιο, αλλά συνολικά ο ΔΟΜ έχει συμβάλει σε μία αντιμετώπιση του μεταναστευτικού και του προσφυγικού ζητήματος στο πλαίσιο του διεθνούς δικαίου.

Αυτή είναι μία προσέγγιση, την οποία η Πλεύση Ελευθερίας υποστηρίζει, ακούμε βεβαίως τη μαύρη προπαγάνδα του κυρίου Πλεύρη, η οποία λέει ότι τα προοδευτικά και αριστερά κόμματα υιοθετούν μια πολιτική ανοιχτών συνόρων. Εμείς το έχουμε πει, αλλά όσο και να το λέει εκείνος, θα πρέπει οι πολίτες να ξέρουν ότι η άποψή μας είναι ότι τα σύνορα πρέπει να είναι ελεγχόμενα, αυτή είναι η πολιτική που υποστηρίζει η Πλεύση Ελευθερίας, θα πρέπει να είναι ελεγχόμενα και ταυτόχρονα να ελέγχονται σύμφωνα με τις δεσμεύσεις που έχει η χώρα με βάση το διεθνές δίκαιο.

Η παρουσία του ΔΟΜ στη χώρα μας και με την Σύμβαση που υπέγραψε η Κυβέρνηση και ψηφίστηκε στη Βουλή τον περασμένο Ιούνιο, είναι γενικά μια θετική παρουσία, ωστόσο οι όροι της Σύμβασης αυτής, όπως και της του Μνημονίου που έχουμε μπροστά μας σήμερα σε κάποια σημεία είναι προβληματική.

Θέλω να υπενθυμίσω ότι το προσωπικό του Διεθνή Οργανισμού Μετανάστευσης, όχι το ελληνικό προσωπικό, κι αυτή είναι μια διάκριση η οποία μας ενοχλεί, αλλά το διεθνές προσωπικό του ΔΟΜ, προστατεύεται από μία σειρά προνομίων, τα οποία είναι υπερβολικά. Όχι βεβαίως αυτό που ειπώθηκε πριν, ότι παρέχεται ασφάλεια στην εγκατάσταση που προβλέπεται σύμφωνα με τη Συμφωνία αυτή από τις ελληνικές αστυνομικές δυνάμεις, αυτό είναι κάτι που πρέπει να γίνεται σε έναν διεθνή οργανισμό που εκπροσωπείται στη χώρα μας, αλλά υπάρχουν προβλέψεις, όπως είναι αυτές του άρθρου 10 της Συμφωνίας που υπέγραψε η κυβέρνηση και που ψήφισε η Βουλή τον Ιούνιο, συμφωνίες βάσης, που δίνουν τη δυνατότητα ασυλίας και ετεροδικίας στα μη ελληνικά μέλη του ΔΟΜ. Υπάρχουν προνόμια για την απαλλαγή από φορολόγηση, όπως είναι και η απαλλαγή από φορολόγηση, έλεγε εκείνη η Συμφωνία, για τη μεταφορά εύλογων ποσοτήτων προσωπικών αντικειμένων, αυτά δεν υπόκεινται σε τελωνειακούς δασμούς. Τι θα πει εύλογη ποσότητα, ποιος την κρίνει; Αυτά είναι αν θέλετε υπερβολές, οι οποίες δίνονται σε ένα πνεύμα ημιαποικιακό απέναντι σε εκπροσώπους διεθνών οργανισμών, με το οποίο εμείς είμαστε αντίθετοι.

Το άρθρο 17 εκείνης της Σύμβασης, κάτι το οποίο επαναλαμβάνεται και στο άρθρο 10 αυτής, δίνει τη δυνατότητα ασυλίας στους εκπροσώπους του ΔΟΜ και εκεί έλεγε ότι η άρση ασυλίας για αυτούς τους υπαλλήλους του Οργανισμού είναι στην ευχέρεια του διευθυντή του Οργανισμού. Εμείς εδώ στη Βουλή, όταν ένας βουλευτής αντιμετωπίζει περίπτωση άρσης ασυλίας ψηφίζει το Σώμα, εκεί ο διευθυντής αποφασίζει και μάλιστα σύμφωνα με τις Συμβάσεις που είχε υπογράψει η Κυβέρνηση αποφασίζει, αν κατά τη γνώμη του, του διευθυντή, υπάρχει περίπτωση άρσης ασυλίας. Αυτό είναι μια υπερεξουσία του διευθυντή και είναι ένα προβληματικό πλαίσιο, το οποίο κατά τη γνώμη μας δεν πρέπει να υπάρχει.

Τέλος, θα ήθελα να αναφερθώ στο γεγονός ότι η Συμφωνία αυτή προβλέπει συμμετοχή του Υπερταμείου του κ. Σόιμπλε με έναν τρόπο, με τον οποίο εμείς είμαστε αντίθετοι. Η Συμφωνία όλη έρχεται ως ένα άρθρο στο νομοσχέδιο που έχουμε προς συζήτηση.

Το δεύτερο άρθρο του νομοσχεδίου αναφέρεται στην επένδυση ποσού 7 εκατομμυρίων ευρώ για την αναμόρφωση του χώρου στη Διεθνή Έκθεση Θεσσαλονίκης, που θα χρησιμοποιήσει ο ΔΟΜ ως κέντρο για τη λειτουργία του προγράμματος βοήθειας που έχει.

Η συμμετοχή του Υπερταμείου κατά την άποψή μας είναι προβληματική, δεν πρέπει το Υπερταμείο να έχει αυτό το ρόλο. Επιπλέον, η Πλεύση Ελευθερίας είναι αντίθετη με την ίδια την ύπαρξη του Υπερταμείου, που είναι ένας μνημονιακός θεσμός, πάλι ημιαποικιακού χαρακτήρα στην χώρα μας και βεβαίως απορούμε, γιατί αν χρειάζεται αναμόρφωση αυτού του χώρου η Κυβέρνηση δεν προβαίνει στον πάρα πολύ απλό μηχανισμό του να διοργανώσει έναν διαγωνισμό και η εταιρεία με την χαμηλότερη προσφορά να πάρει τη σύμβαση, με την οποία να αναμορφώσει τον σχετικό χώρο. Δίνεται ένα ποσό 7 εκατομμυρίων στο Υπερταμείο, δεν ξέρουμε πόσα από αυτά θα ξοδευτούν για το ίδιο το έργο της αναμόρφωσης και πόσα από αυτά θα καταλήξουν στο Υπερταμείο. Ο τρόπος όλος είναι πραγματικά αδιαφανής και θεσμικά ανορθόδοξος.

Συνολικά, θα επιφυλαχθούμε, κύριε Πρόεδρε, για την Ολομέλεια, όσον αφορά όλο το νομοσχέδιο. Βλέπουμε ότι είναι θετική η παρουσία του ΔΟΜ και η σύσταση ενός Κέντρου Διαχείρισης Εφοδιαστικής Αλυσίδας του στη Θεσσαλονίκη, αλλά οι όροι με τους οποίους αυτή η Συμφωνία προβλέπεται να εφαρμοστεί μας προβληματίζουν και γι’ αυτό εκφράζουμε την επιφύλαξη μας προς το παρόν. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Τον λόγο έχει ο κ. Υφυπουργός.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Θα ήθελα και εγώ ξεκινώντας την τοποθέτησή μου σήμερα στην Επιτροπή της Βουλής να αναφερθώ με οδύνη στην απώλεια του συναδέλφου και φίλου μας, Απόστολου Βεσυρόπουλου, του πρώην Προέδρου της παρούσας Επιτροπής, του πρώην Υφυπουργού Οικονομικών, ενός ανθρώπου που κόσμησε με την παρουσία του τα έδρανα της Βουλής, με ήθος με γνήσια ευγένεια, με πραγματική αγάπη για τον τόπο του την Ημαθία, στον οποίο εκλεγόταν, αλλά και την πατρίδα.

Πάντα όταν τον χρειάστηκα, ως προκάτοχό μου στο συγκεκριμένο χαρτοφυλάκιο που έχω την τιμή να υπηρετώ αυτή την περίοδο, ήταν κοντά μας με τις γνώσεις του, με την διάθεσή του να συνδράμει και νομίζω ότι όλοι μας, και όλοι οι συνάδελφοι που εκφράσθηκαν όλο αυτό το διάστημα, αποτύπωσαν ακριβώς αυτή τη σημαντική συνδρομή του στην πολιτική όλα αυτά τα χρόνια που υπήρξε βουλευτής και μέλος Κυβέρνησης.

Αιωνία του η μνήμη, θερμά συλλυπητήρια και απ’ αυτό το βήμα στην οικογένειά του και νομίζω κύριε Πρόεδρε, ότι αυτά τα γεγονότα που μας σοκάρουν τόσο έντονα δείχνουν και μία ανθρώπινη διάσταση, η οποία πολλές φορές τείνει να ξεχαστεί στην πολιτική ζωή και στον πολιτικό διάλογο.

Αναφορικά με την παρούσα συνεδρίαση και το παρόν νομοσχέδιο, το οποίο κυρώνει το Μνημόνιο Κατανόησης μεταξύ της Ελληνικής Δημοκρατίας και του Διεθνούς Οργανισμού Μετανάστευσης για τη δημιουργία στη Θεσσαλονίκη του νέου Διεθνούς Κέντρου Διαχείρισης Εφοδιαστικής Αλυσίδας του Οργανισμού.

Κύριε Πρόεδρε, κυρίες και κύριοι συνάδελφοι, είναι μια εξέλιξη που αδιαμφισβήτητα αναβαθμίζει το ρόλο της χώρας μας και της Βόρειας Ελλάδας σε ένα σύνθετο πλαίσιο, και οικονομικό και γεωστρατηγικό, και επειδή μεγάλη κουβέντα έγινε και προηγουμένως για τον ρόλο και την παρουσία διεθνών οργανισμών στην Ελλάδα και σε τι μπορεί αυτό να βοηθήσει την πατρίδα μας.

Κυρίες και κύριοι συνάδελφοι, η παρουσία ενός διεθνούς οργανισμού σε οποιαδήποτε χώρα και για αυτό τον λόγο πολλές χώρες διεκδικούν ακριβώς να εγκατασταθούν εκεί διεθνείς οργανισμοί, έχει αναμφίβολα στρατηγικά και δεδομένα οφέλη. Προσδίδει δεδομένο πολιτικό κύρος και διεθνή επιρροή στη Χώρα μας. Τα οικονομικά οφέλη είναι σημαντικότατα. Η έλξη που προσδίδει στο επενδυτικό και επιχειρηματικό πλαίσιο είναι επίσης δεδομένη, όπως και η στήριξη της εικόνας της Χώρας σε επίπεδο δημόσιας διπλωματίας, σε επίπεδο ήπιας μορφής διπλωματίας, αλλά και τον γεωστρατηγικό και σημαντικό ρόλο της Χώρας σε διεθνές περιβάλλον, ειδικά σε σύνθετες εποχές, ειδικά σε σύνθετες γεωστρατηγικά συγκυρίες, το να επιλεγεί ένας Διεθνής Οργανισμός που έχει ιδρυθεί από το 1952 τη Χώρα μας ως Έδρα καταρχήν και σήμερα ως Κέντρο Εφοδιαστικής Αλυσίδας, νομίζω ότι είναι μία σημαντική εξέλιξη σε πολλά επίπεδα.

Ο Διεθνής λοιπόν Οργανισμός Μετανάστευσης του ΟΗΕ, στο πλαίσιο της αποστολής να προσφέρει ανθρωπιστική βοήθεια ανά τον κόσμο, αποφάσισε να δημιουργήσει στη Θεσσαλονίκη ένα νέο Διεθνές Κέντρο Διαχείρισης Εφοδιαστικής Αλυσίδας.

Αυτό το Κέντρο θα αποτελέσει βασικό επιχειρησιακό κόμβο των παγκόσμιων εφοδιαστικών δραστηριοτήτων του Οργανισμού και αυτό αποτυπώθηκε στο Μνημόνιο Κατανόησης που υπεγράφη στις 15 Ιουλίου του 2025 μεταξύ του Υπουργού Εθνικής Οικονομίας και Οικονομικών, του κ. Κυριάκου Πιερρακάκη και της Αναπληρώτριας Γενικής Διευθύντριας του Διεθνούς Οργανισμού Μετανάστευσης για τη Διοίκηση και τη Μεταρρύθμιση.

Το Κέντρο αυτό θα συμβάλει μεταξύ άλλων στη βελτιστοποίηση της εφοδιαστικής διαδικασίας, από την προμήθεια έως την αποθήκευση και τη διανομή της βοήθειας, της αξιοποίησης σύγχρονων τεχνολογιών, όπως είναι η αυτοματοποίηση και η παρακολούθηση σε πραγματικό χρόνο. Θα προωθήσει την καινοτομία, τη διαφάνεια, την περιβαλλοντική βιωσιμότητα στον εφοδιασμό.

Πέραν από την επιχειρησιακή λειτουργία, οι εγκαταστάσεις που προβλέπεται να λειτουργήσουν και ως χώρος συνεργασίας προκειμένου να υπάρξουν επιχειρησιακά μοντέλα, να ενισχυθεί ένα υπεύθυνο και ευέλικτο σύστημα ανταπόκρισης σε κρίσεις και τα οφέλη πλην των στρατηγικών που ανέφερα στην αρχή της τοποθέτησης, που είναι κάτι δεδομένο για οποιονδήποτε Διεθνή Οργανισμό εγκαθίσταται στην Ελλάδα. Είναι επίσης, σημαντικά. Αναφέρθηκε εκτενώς και ο Εισηγητής της «Νέας Δημοκρατίας», ο κ. Λιβανός στην τοποθέτησή του και δεν θα αναφερθώ σε ένα προς ένα, αλλά θα σταχυολογήσω μερικά εξ αυτών, όπως πολλά από τα οφέλη τα ανέφεραν και αρκετοί συνάδελφοι από τα Κόμματα της Αντιπολίτευσης, πλην της γεωστρατηγικής, της αντιστοίχισης με το Διεθνές Δίκαιο και τη σημαντική σημασία της Χώρας μας σε επίπεδο επιρροής, είναι πολύ σημαντική η αύξηση των προμηθειών ανθρωπιστικού υλικού από την Ελληνική αγορά.

Ο Διεθνής Οργανισμός Μετανάστευσης διαχειρίζεται ετησίως ανθρωπιστικό υλικό ύψους περίπου 1,7 δισεκατομμυρίων δολαρίων. Βάσει, λοιπόν, της πολιτικής βιωσιμότητας του Οργανισμού, γίνεται πάντα προσπάθεια να προτιμάται η τοπική αγορά για προμήθειες.

Δεδομένου λοιπόν ότι σημαντικό μέρος αυτών των προμηθειών θα διεκπεραιώνεται πλέον από τη Θεσσαλονίκη, προσφέρονται ουσιαστικές ευκαιρίες σε Ελληνικές επιχειρήσεις, παραγωγούς για ένταξη σε παγκόσμιες αλυσίδες σημαντικής αξίας, ώθηση για επενδύσεις και πιστοποιήσεις, ψηφιακά συστήματα και πράσινες πρακτικές εφοδιασμού.

Δεύτερον, είναι προφανής επίσης, η δημιουργία θέσεων εργασίας, η οποία θα υπάρξει τα επόμενα χρόνια, η αναβάθμιση της Ελλάδας ως Κέντρο Προμηθειών του ΟΗΕ.

Όλες οι χώρες που φιλοξενούν αντίστοιχους κόμβους Logistics βρίσκονται σε σημαντικές θέσεις παγκοσμίως, σε επίπεδο προμηθειών και αναβάθμισης σε ό,τι έχει να κάνει με την εφοδιαστική αλυσίδα ενώ επίσης και σε αυτό δίνω σημαντική έμφαση, ακούστηκε και προηγουμένως, η συνεργασία με την Επιστημονική Κοινότητα.

Ο Διεθνής Οργανισμός Μετανάστευσης, προτίθεται να συνεργαστεί με πανεπιστήμια και ερευνητικά κέντρα της Χώρας μας, προωθώντας την καινοτομία στον τομέα των Logistics.

Προβλέπεται η ίδρυση Μονάδας Βιωσιμότητας με έδρα την Αθήνα και αυτό με αδιαμφισβήτητο τρόπο, ενισχύει τη θέση της Ελλάδας ως Κέντρο Ανθρωπιστικής και Τεχνολογικής Καινοτομίας.

Δεν πρέπει να αφήσουμε πίσω επίσης το όφελος που θα έχει η Θεσσαλονίκη ως Διεθνές Κέντρο Logistics.

Η Θεσσαλονίκη διαθέτει συγκριτικά πλεονεκτήματα, στρατηγική θέση, Λιμάνι, σιδηροδρομικό δίκτυο, πρόσβαση στην Ενιαία Ευρωπαϊκή Αγορά, πρόσβαση στην Βαλκανική ενδοχώρα, εγγύτητα στις περιοχές κρίσης και είναι ένας προφανής, σωστός σε επίπεδο γεωστρατηγικό και γεωγραφικό, τόπος, προκειμένου να υπάρξει ένα τέτοιο Κέντρο Logistics.

Η έγκυρη, επίσης, επίλυση τεχνικών ζητημάτων που υπήρχαν με την Ελληνική Κυβέρνηση, συνέβαλε στην απόφαση του Διεθνούς Οργανισμού Μετανάστευσης να επιλέξει τη Χώρα μας ως Έδρα του νέου Κέντρου. Νομίζω ότι ο οποιοσδήποτε καλόπιστα αντιλαμβανόμενος τη θέση της Χώρας σε ένα ευρύτερο πλαίσιο θα οφείλει να είναι, αν μη τι άλλο, ικανοποιημένος, όταν ένας Οργανισμός που έχει ιδρυθεί, όπως είπα προηγουμένως από το 1950 με σημαντική δράση ανά την υφήλιο, με καθοριστικό ρόλο στις παγκόσμιες ανθρωπιστικές επιχειρήσεις, όταν αυτός μάλιστα ο Οργανισμός διαχειρίζεται ένα από τα μεγαλύτερα δίκτυα ανθρωπιστικής εφοδιαστικής αλυσίδας στον κόσμο με πολλά στελέχη, με ταχείες και αποτελεσματικές μεταφορές αγαθών και υπηρεσιών σε παγκόσμιο επίπεδο, να επιλέγει τη Χώρα μας για Κέντρο της Εφοδιαστικής Αλυσίδας και επίσης, να τονίσουμε ότι η Χώρα μας έχει βαθιές ρίζες στη συνεργασία με τον συγκεκριμένο Οργανισμό. Είναι ιδρυτικό μέλος του Οργανισμού, ο οποίος δραστηριοποιείται, όπως είπα, από την δεκαετία του 1950.

Έχουμε σταθερή συνεργασία και αυτή ακριβώς η συνεργασία αποτυπώθηκε και με την πρόσφατη Κύρωση της Συμφωνίας Έδρας μεταξύ της Ελλάδας και του Διεθνούς Οργανισμού Μετανάστευσης, μιας σημαντικής Συμφωνίας που υπέγραψαν ο Υπουργός Εξωτερικών, ο κ. Γεραπετρίτης με την Γενική Διευθύντρια του ΔΟΜ, αλλά και με τη σημερινή σημαντική από πάσης απόψεως, το σημαντικό Μνημόνιο Κατανόησης που υπογράφουμε και κυρώνουμε από την Ελληνική Βουλή σε αυτή τη διαδικασία που προβλέπεται.

Οπότε, κύριε Πρόεδρε, εάν σταχυολογούσα σήμερα τα οφέλη αυτής της πρωτοβουλίας, αυτής της υπογραφής και της Κύρωσής της, είναι αναμφίβολα η ενίσχυση του πολιτικού κύρος της Χώρας μας σε επίπεδο Διεθνούς Δικαίου και Διεθνούς Περιβάλλοντος, τα αναμφισβήτητα οικονομικά οφέλη για την Ελλάδα και ειδικότερα για τη Βόρεια Ελλάδα και τη Θεσσαλονίκη, η επενδυτική και επιχειρηματική έλξη που προκαλείται από μια τέτοια σοβαρή Συμφωνία και όπως τόνισα ακόμα και σε επίπεδο, ήπια μορφής δημόσιας διπλωματίας, είναι μια σημαντική συμβολή της Χώρας μας.

Κλείνω επειδή πράγματι θα τα αναφέρουμε και στην Ολομέλεια, τα ζητήματα που αφορούν στην Κύρωση της συγκεκριμένης Συμφωνίας. Είναι προφανές ότι οποιαδήποτε τέτοια διαδικασία θα «άνοιγε» συζητήσεις για τη Μεταναστευτική Πολιτική της Χώρας μας.

Είναι δεδομένο ότι το «Μεταναστευτικό» είναι ένα από τα μείζονα ζητήματα αυτή τη στιγμή παγκοσμίως. Η Χώρα μας όπως αποδεικνύει και με αυτό, με την Κύρωση και την επιλογή του Διεθνούς Οργανισμού Μετανάστευσης, είναι μια Χώρα με σημαντική παρουσία στο Διεθνές Περιβάλλον και προφανώς στην υπεράσπιση του Διεθνούς Δικαίου, αλλά είμαστε και μια Χώρα που βρισκόμαστε στην πρώτη γραμμή της μετανάστευσης, φυλάσσουμε όχι μόνο τα Ελληνικά, αλλά και τα Ευρωπαϊκά Σύνορα και η Πολιτική μας, όπως έχει τονιστεί και από τον Πρωθυπουργό, είναι μια αυστηρή, αλλά δίκαιη Μεταναστευτική Πολιτική.

Προστατεύουμε τα Σύνορα της Χώρας μας, σώζουμε ζωές, παρέχουμε προστασία σε όσους το δικαιούνται, αλλά προφανώς η Χώρα μας δεν μπορεί να γίνει ένας ελκυστικός προορισμός για διακινητές και κυκλώματα, τα οποία εκμεταλλεύονται αυτή ακριβώς τη σημαντική αδυναμία των μεταναστών και των ανθρώπων που έρχονται και βρίσκονται σε αυτή την κατάσταση.

Οπότε νομίζω τα μέτρα που φέρνει η Κυβέρνηση για την αντιμετώπιση του «Μεταναστευτικού Ζητήματος», είναι μέτρα τα οποία αποδεικνύουν ότι οι αφίξεις μειώνονται δραστικά και ότι η Χώρα μας έχει τη βούληση και τη δυνατότητα να ελέγχει με επάρκεια και με πολλές δυσκολίες τις μεταναστευτικές ροές.

Παράλληλα όμως, η Χώρα μας, με πρωτοβουλίες, όπως και αυτή η οποία έρχεται σήμερα, αποδεικνύει ότι σε ένα πολύ σύνθετο ζήτημα, σε ένα ζήτημα, το οποίο αφορά όλη την Ευρώπη και ενδεχομένως πολλές Χώρες και εκτός Ευρώπης, «στέκεται» με πάρα πολύ μεγάλη αξιοπιστία στο Διεθνές Περιβάλλον και γι αυτό και ο Διεθνής Οργανισμός Μετανάστευσης επιλέγει ακριβώς να εγκαταστήσει το Κέντρο το συγκεκριμένο στη Χώρα μας.

Τα οφέλη, λοιπόν, από τη σημερινή Κύρωση, νομίζω ότι είναι σημαντικά και καλώ και εγώ -και ευχαριστώ και τους συναδέλφους για τις τοποθετήσεις που έκαναν σήμερα στην επιτροπή- και τα Κόμματα της Αντιπολίτευσης, αντιλαμβανόμενοι το ευρύτερο πλαίσιο μιας εγκατάστασης ενός Διεθνούς Οργανισμού πολυετούς συνεισφοράς στην Ελλάδα, να υπερψηφίσουν το νομοσχέδιο, το οποίο εισάγει και προτείνει η Κυβέρνηση.

Σας ευχαριστώ πολύ. Τα υπόλοιπα θα έχουμε την ευκαιρία να τα πούμε και στην Ολομέλεια.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον Υφυπουργό Εθνικής Οικονομίας και Οικονομικών, τον κ. Κώτσηρα.

Παρακαλώ, κ. Καιρίδη.

**ΔΗΜΗΤΡΙΟΣ ΚΑΙΡΙΔΗΣ:** Θέλω να κάνω μία παρέμβαση για ένα λεπτό, αν μου επιτρέπετε, για να πω κάτι που νομίζω ότι είναι σημαντικό να το γνωρίζουν οι συνάδελφοί.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Έχετε τον λόγο για 1 λεπτό.

**ΔΗΜΗΤΡΙΟΣ ΚΑΙΡΙΔΗΣ:** Καταρχάς, μια διευκρίνιση: Ο Διεθνής Οργανισμός Μετανάστευσης δεν είναι η Ύπατη Αρμοστεία για την προστασία των προσφύγων. Είναι διαφορετικό το αντικείμενο κι αν θέλετε ακόμα και διαφορετική η φιλοσοφία του Οργανισμού. Η Ύπατη είναι που παρέχει ανθρωπιστικό έργο και προστασία στους ευάλωτους, στους πρόσφυγες. Ο Διεθνής Οργανισμός Μετανάστευσης προσπαθεί να βοηθήσει τα μέλη του στην όσο το δυνατόν καλύτερη διαχείριση της νόμιμης μετανάστευσης και το Υπουργείο Μετανάστευσης και Ασύλου έχει μια πολύ στενή και σοβαρή συνεργασία με το ΔΟΜ, ο οποίος συμμετέχει και στην εφαρμογή μιας σειράς πολιτικών του Υπουργείου.

Τώρα, ο ανταγωνισμός - επειδή διαπραγματευτικά ως Υπουργός Μετανάστευσης και Ασύλου την περίοδο 2023-2024 το σχετικό project και την έλευση του ΔΟΜ εδώ, στην Ελλάδα - δεν έχει τίποτα να κάνει με την συμφωνία έδρας. Η συμφωνία έδρας ήταν κάτι που εκκρεμούσε επί δεκαετίες και για την Ύπατη και για το ΔΟΜ. Με τη συνεργασία του Υπουργείου Εξωτερικών κυρώθηκαν οι 2 αυτές συμφωνίες έδρας, προκειμένου οι 2 διεθνείς οργανισμοί να αποκτήσουν από την Ελληνική Έννομη Τάξη τα δικαιώματα ως διεθνείς οργανισμοί και να μπορούν να λειτουργούν πιο καλά στη χώρα μας, παρόλο που όλα τα προηγούμενα χρόνια είχαν μεγάλα γραφεία εδώ, αλλά δεν είχαν αυτή τη συμφωνία έδρας. Ήταν μία καθυστέρηση από πλευράς της Ελληνικής Δημόσιας Διοίκησης, η οποία θεραπεύτηκε - αν μου επιτρέπετε - και με τις δικές μου προσπάθειες, αλλά κατεξοχήν του Υπουργείου Εξωτερικών την τελευταία διετία.

Η συμφωνία για την έλευση εδώ του κέντρου του εφοδιαστικού του ΔΟΜ είναι μια πάρα πολύ μεγάλη ελληνική επιτυχία, διότι οι διεκδικητές του Κέντρου ήταν πολλές άλλες χώρες. Δεν ξέρω αν ειπώθηκε, γιατί μπαινοβγαίνω - έχουμε 2 συνεδριάσεις σήμερα, έχουμε και τη συνεδρίαση για το μεταναστευτικό, όπως ειπώθηκε στη Γερουσία - και δεν προλαβαίνω να έχω πλήρη εικόνα της δικής σας, εδώ, συνεδρίασης, αλλά να σας πω ότι η Ισπανία και η Τουρκία προσπάθησαν πάρα πολύ, η Βαλένθια, η Αττάλεια, να πάρουν το Κέντρο το Εφοδιαστικό, όπως και η Κροατία, αλλά, τελικά, υπερισχύσαμε εμείς.

Υπό αυτή την έννοια είναι μια σημαντική ελληνική επιτυχία, διότι το Κέντρο, καταρχάς, φέρνει δουλειές. Θα απασχολήσει αρκετό κόσμο στη Θεσσαλονίκη. Δεύτερον, αναβαθμίζει τον διεθνή ρόλο της Θεσσαλονίκης. Ο ΔΟΜ έχει τέτοια κέντρα και σε άλλες χώρες στις 5 ηπείρους, αλλά αυτό θα είναι το Κέντρο του για τη Μεσόγειο, την Ανατολική Ευρώπη, τη Μαύρη Θάλασσα, τη Μέση Ανατολή.

Υπό αυτή την έννοια είναι μια σημαντική επιτυχία, μια ξένη επένδυση που θα γίνει στη Θεσσαλονίκη και νομίζω ότι πρέπει να μνημονεύσω τα συγχαρητήρια για την άψογη συνεργασία που είχαμε με τον Άκη Σκέρτσο, με τον οποίο συνεργάστηκα πολύ στενά, για να το πετύχουμε και με το Υπουργείο Εξωτερικών, την Αλεξάνδρα Παπαδοπούλου, κατεξοχήν, και, βέβαια, τον αρμόδιο Υπουργό, τον κ. Γεραπετρίτη που κάναμε τις διαπραγματεύσεις, με την Amy Pope, τη Γενική Διευθύντρια του ΔΟΜ στη Γενεύη, η οποία ήρθε πριν από μερικούς μήνες και στην Αθήνα, προκειμένου να ολοκληρώσει αυτή τη διαπραγμάτευση. Βέβαια, να ευχαριστήσω και τους επόμενους Υπουργούς, το Νίκο Παναγιωτόπουλο, κατεξοχήν, που αγκάλιασε αυτή την προσπάθεια και συνέχισε αυτό που, εμείς, ξεκινήσαμε

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Πρόεδρος της Επιτροπής):** Ευχαριστούμε τον κ. Καιρίδη.

Κυρίες και κύριοι συνάδελφοι, ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ» και στο σημείο αυτό προχωράμε στην ψήφισή του.

Ο Εισηγητής της Πλειοψηφίας, ο κ. Μιχαήλ Λιβανός, ψηφίζει υπέρ.

Ο Εισηγητής της Μειοψηφίας, ο κ. Παρασκευάς (Πάρις) Κουκουλόπουλος, δήλωσε επιφύλαξη.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», η κυρία Έλενα Ακρίτα, δήλωσε επιφύλαξη.

Ο Ειδικός Αγορητής της Κ.Ο. «Κ.Κ.Ε.», ο κ. Χρήστος Τσοκάνης, δήλωσε επιφύλαξη.

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», ο κ. Στυλιανός Φωτόπουλος, ψήφισε κατά.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο κ. Δημήτριος Τζανακόπουλος, δήλωσε επιφύλαξη.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», ο κ. Ανδρέας Βορύλλας, δήλωσε επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», ο κ. Αλέξανδρος Καζαμίας, δήλωσε επιφύλαξη.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Θα κάνουμε ένα διάλειμμα και σε λίγο θα επανέλθουμε στην ίδια αίθουσα για ακόμη μια συνεδρίαση της Επιτροπής Οικονομικών.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγενάκης Ελευθέριος, Αυγερινοπούλου Διονυσία – Θεοδώρα, Καιρίδης Δημήτριος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Καρασμάνης Γεώργιος, Κόνσολας Εμμανουήλ (Μάνος), Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιβανός Μιχαήλ, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σιμόπουλος Ευστράτιος (Στράτος), Σκόνδρα Ασημίνα, Σκρέκας Κωνσταντίνος, Σκυλακάκης Θεόδωρος, Σταϊκούρας Χρήστος, Σταμενίτης Διονύσιος, Τραγάκης Ιωάννης, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Μπιάγκης Δημήτριος, Σταρακά Χριστίνα, Γεροβασίλη Όλγα, Καραμέρος Γεώργιος, Κόκκαλης Βασίλειος, Ακρίτα Έλενα, Μπάρκας Κωνσταντίνος, Παππάς Νικόλαος, Δελής Ιωάννης, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Τσιρώνης Σπυρίδων, Καζαμίας Αλέξανδρος, Καραγεωργοπούλου Ελένη, Μάλαμα Κυριακή και Σαλμάς Μάριος.

Τέλος και περί ώρα 12.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΑΣΗΜΙΝΑ ΣΚΟΝΔΡΑ**